Asetenam Nsɛm: Yehowa Fam De Ade Nyinaa Betumi Ayɛ Yiye | Beishenbai Berdibaev\nSuasua Gyidi a Noa, Daniel, Ne Hiob Daa No Adi Ne Osetie a Wɔyɛe\nWunim Yehowa Sɛnea Na Noa, Daniel, Ne Hiob Nim No No?\nASETENAM NSƐM Yehowa Fam De Ade Nyinaa Betumi Ayɛ Yiye\nYɛka sɛ Yehowa honhom kyerɛ obi kwan a, ɛkyerɛ sɛn?\nMa Yehowa Honhom Nkyerɛ Wo Kwan Na Kɔ W’anim!\nTETE WƆ BI KA Baguam Kasa Ahorow Maa Asɛmpa No Trɛwee Wɔ Ireland\nƆwɛn-Aban—Nea Adesua Nsɛm Wom | February 2018\nKENKAN WƆ Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nYehowa Fam De Ade Nyinaa Betumi Ayɛ Yiye\nBeishenbai Berdibaev Anom Asɛm\n“OWU nni hɔ bio, na awufo mpo, wobenyan wɔn aba nkwa mu bio.” Me yere Mairambubu tee saa asɛm yi bere a na ɔte bɔs mu. Ná ɔrepɛ biribi ahu, na na ɔpɛ sɛ osua pii. Bere a bɔs no gyinae a obiara sii no, otuu mmirika dii ɔbea a ɔkaa saa asɛm no akyi. Ná ɔbea no din de Apun Mambetsadykova, na na ɔyɛ Yehowa Dansefo. Saa bere no, na ɛyɛ hu sɛ obi ne Adansefo no bɛkasa, nanso nea akyiri yi yesua fii Apun hɔ no sakraa yɛn asetena.\nYƐYƐƐ ADWUMA FII ADEKYEE KOSII ADESAE\nWɔwoo me afe 1937 wɔ baabi a ɛbɛn Tokmok, Kyrgyzstan. Ná yɛte ɔman afuw mu anaa kolkhoz. Yɛyɛ Kyrgyzfo, na yɛka Kyrgyz kasa. Ná m’awofo di paa wɔ afuw mu, na na wɔyɛ adwuma wɔ ɔman afuw mu fi adekyee kosi adesae. Yɛn a na yedi paa wɔ afuw mu no, na wɔma yɛn aduan daa, nanso afe afe na na wotua yɛn ka. Maame siam n’anim mfifiri hwɛɛ me ne me nuabea kumaa. Bere a mekɔɔ sukuu mfe nnum pɛ no, me nso migyae kɔyɛɛ adwuma wɔ ɔman afuw mu.\nTeskey Ala-Too mmepɔw\nƆmantam a na mete mu no, na nnipa a wɔwɔ hɔ dodow no ara di hia, na na yɛyɛ adwuma brɛ ansa na yɛn nsa akɔ yɛn ano. Meyɛ aberante no, na minnwen nea enti a nnipa te ase ne daakye ho papa. Manna annwen ho da sɛ Yehowa Nyankopɔn ho nokwasɛm ne n’atirimpɔw bɛsesa m’asetena saa. Nea ɛyɛe a nokware no baa Kyrgyzstan na ɛtrɛw beduu yɛn mantam mu no yɛ anika. Efii ase wɔ Kyrgyzstan atifi fam, na ɛhɔ na mifi.\nNKURƆFO A WOTWAA WƆN ASU DE NOKWARE NO BAA KYRGYZSTAN\nYehowa Nyankopɔn ho nokwasɛm gyee ntini wɔ Kyrgyzstan afe 1956. Ná Komunis nkyerɛkyerɛ no adi nkurɔfo ti, enti na ɛsɛ sɛ wɔkyerɛkyerɛ wɔn nokware no ansa na wɔatumi ayi wɔn adwene afi so. Adɛn ntia? Ɛnnɛ, ɔman a wɔfrɛ no Kyrgyzstan no, kan no na ɛka Union of Soviet Socialist Republics (USSR) ho. Yehowa Adansefo amfa wɔn ho annyigye amanyɔsɛm mu koraa wɔ USSR fã biara. (Yoh. 18:36) Wei ma wɔtaa wɔn, efisɛ na wobu wɔn sɛ wɔyɛ Komunis man no atamfo. Nanso, nnipa a wɔwɔ koma pa pɛ sɛ wosua Onyankopɔn Asɛm a, nnipa nkyerɛkyerɛ biara nni hɔ a ebetumi asiw wɔn kwan. Nokwasɛm ne sɛ, me nkwa nna nyinaa, nneɛma a ɛho hia paa a masua baako ne sɛ, Yehowa fam deɛ, “ade nyinaa betumi ayɛ yiye.”—Mar. 10:27.\nƆtaa a wɔde baa Yehowa Adansefo so wɔ Kyrgyzstan no maa wɔn dodow kɔɔ anim. Ɛyɛɛ dɛn na ɛbaa saa? Ná Siberia mantam no ka USSR ho; wotwa Ɔman no atamfo asu a, ɛhɔ na na wɔde wɔn kɔ. Bere a wogyaee wɔn a wɔatwa wɔn asu no, bebree baa Kyrgyzstan. Wɔn mu bi na wɔde nokware no baa hɔ. Wɔn mu baako ne Emil Yantzen; wɔwoo no Kyrgyzstan afe 1919. Wotwaa Emil asu kɔɔ adwumayɛban bi mu, na ɛhɔ na ohyiaa Adansefo no. Ogyee nokware no, na ɔsan baa ne kurom afe 1956. Emil bɛtenaa baabi a ɛbɛn Sokuluk; ɛhɔ bɛn me kurom. Asafo a edi kan a wɔtewee wɔ Kyrgyzstan no, na ɛwɔ Sokuluk. Wɔtew no afe 1958.\nBɛyɛ afe baako akyi no, Victor Vinter tu kɔɔ Sokuluk. Saa onua nokwafo yi kɔɔ ahokyere mu mpɛn pii. Esiane sɛ wamfa ne ho anhyɛ amanyɔsɛm mu nti, wɔde no too afiase mprenu, na emu biara no, odii mfe mmiɛnsa. Afei wɔsan de no too afiase mfe du, na wotwaa no asu mfe nnum kaa ho. Ne nyinaa akyi no, ɔtaa antumi atwiw amfa nokware som so; ɛkɔɔ so trɛwee.\nNOKWARE NO BƐNEE ME KUROM\nEduu afe 1963 no, na Adansefo bɛyɛ 160 na wɔwɔ Kyrgyzstan. Ná wɔn mu pii nkyi fi Germany, Ukraine, ne Russia. Wɔn mu baako ne Eduard Varter. Ɔyɛ obi a wotwaa no asu, na ɔbɔɔ asu wɔ Germany afe 1924. Afe 1940 mu hɔ baabi no, Nasifo de no kɔɔ nneduaban mu, na mfe kakra akyi no, Komunisfo a wɔwɔ USSR nso twaa Eduard asu. Onua nokwafo yi tu kɔɔ Kant afe 1961. Kant bɛn me kurom paa.\nNá Elizabeth Fot nso yɛ onuawa a ɔte Kant; ɔyɛ Yehowa somfo nokwafo. Adepam ne adwuma a na ɔyɛ de hwɛ ne ho. Esiane sɛ na onim adepam yiye nti, na adwumayɛfo te sɛ dɔkotafo ne akyerɛkyerɛfo pam wɔn nneɛma wɔ ne hɔ. Wɔn mu baako ne ɔbea bi a ne din de Aksamai Sultanalieva. Ná ne kunu yɛ adwuma wɔ aban kwaadubɔfo ɔfese. Aksamai kɔpam ne nneɛma wɔ Elizabeth hɔ, nanso obisaa nea enti a yɛwɔ wiase ne tebea a awufo wom ho nsɛm pii. Elizabeth kɔɔ Bible mu tẽẽ buaa ne nsɛmmisa no. Akyiri yi, Aksamai bɛyɛɛ ɔsɛmpakafo a ɔyɛ nsi.\nSaa bere no, wɔpaw Nikolai Chimpoesh a ofi Moldova no sɛ ɔmansin sohwɛfo, na ɔyɛɛ saa adwuma no bɛyɛ mfe 30. Ná Nikolai srasra asafo ahorow, na na ɔsan yɛ nhyehyɛe ma wɔyɛ yɛn nhoma no pii kyekyɛ. Atumfoɔ no huu adwuma a na ɔyɛ no. Enti, Eduard Varter kaa asɛm bi a ɛhyɛ nkuran kyerɛɛ Nikolai. Ɔka kyerɛɛ no sɛ: “Sɛ atumfoɔ no bisa wo sɛ ɛhe na munya mo nhoma no fi a, ka kyerɛ wɔn pen sɛ yenya fi yɛn asafo no ti a ɛwɔ Brooklyn. Hwɛ KGB sraani no anim tee. Ɛnsɛ sɛ wusuro biribiara.”—Mat. 10:19.\nWɔbɔɔ saa nkɔmmɔ no, ankyɛ na KGB asraafo no frɛɛ Nikolai kɔɔ wɔn adwumayɛbea ti wɔ Kant. Nikolai kaa nea esii: “Ɔsraani no bisaa baabi a yenya yɛn nhoma fi. Meka kyerɛɛ no sɛ, yenya fi Brooklyn. Afei na ɔsraani no nhu nea ɔnka. Ogyaee me ma mekɔe, na wamfrɛ me bio.” Adansefo a wɔwɔ akokoduru saa no kɔɔ so faa anifere kwan so kaa asɛmpa no wɔ Kyrgyzstan atifi fam; ɛhɔ na me kurom wɔ. Afe 1981 na m’abusua tee Yehowa ho nokwasɛm a ɛsom bo no; ɛyɛ me yere Mairambubu na odii kan tee.\nME YERE HUI NTƐM ARA SƐ NOKWARE NO NI\nMairambubu fi Naryn Mantam mu wɔ Kyrgyzstan. August 1974 no, da koro, Mairambubu baa me nuabea fie, na ɛhɔ ne bere a edi kan a yehyiae. Ɛhɔ ara na metew tɔɔ ne dɔ mu. Yɛwaree saa da no ara.\nJanuary 1981 no, bere a Mairambubu te bɔs mu rekɔ gua so no na ɔtee nkɔmmɔ a yɛadi kan aka ho asɛm no. Ná me yere pɛ sɛ ɔte pii ka ho, enti obisaa ɔbea no din ne baabi a ɔte. Ɔbea no kae sɛ ne din de Apun. Nanso, esiane sɛ afe 1980 mu hɔ no, na wɔabara Adansefo no adwuma nti, na Apun hwɛ ne ho yiye paa. Apun ankyerɛ me yere baabi a ɔte; obisaa baabi a yɛn mmom yɛte. Me yere baa fie no, na n’ani agye sei araa tam.\nMairambubu kae sɛ: “Mate anigyesɛm bi. Ɔbea bi aka akyerɛ me sɛ, ɛrenkyɛ obiara renwu bio. Nkekaboa mpo renyɛ obiara bɔne.” Me deɛ, asɛm no yɛɛ me sɛ anansesɛm bi. Mekaa sɛ: “Wo deɛ ma yɛntwɛn mma ɔbea no mmra mmɛkyerɛkyerɛ yɛn mu.”\nAbosome mmiɛnsa akyi no, Apun baa yɛn nkyɛn. Akyiri yi, afoforo nso baa yɛn nkyɛn. Saa bere no na yehyiaa Kyrgyzfo a wodii kan bɛyɛɛ Adansefo no bi. Saa anuanom mmea no ma yehuu Yehowa ne nea wabɔ ne tirim sɛ ɔbɛyɛ ama adesamma no ho nokwasɛm. Wɔne yɛn suaa nhoma a wɔato din Fi Paradise a Ɛyerae Kosi Paradise a Wɔasan Anyã. * Esiane sɛ na nhoma yi baako pɛ na yɛwɔ wɔ Tokmok kasa mu nti, yɛhwɛɛ so de yɛn nsa kyerɛw bi.\nNneɛma a yedii kan suae no mu baako ne nkɔmhyɛ a ɛwɔ Genesis 3:15 no. Saa nkɔmhyɛ yi benya mmamu wɔ Yesu so. Ɔno na Onyankopɔn apaw no sɛ Mesia Ahenni no so Hene. Wei yɛ asɛm a ɛho hia a ɛsɛ sɛ obiara te! Wei paa na ɛma yehui sɛ ɛsɛ sɛ yɛn nso yɛka asɛmpa no bi. (Mat. 24:14) Ankyɛ na nokware a ɛwɔ Bible mu no maa yɛn abrabɔ fii ase sesae.\nNÁ WƆABARA YƐN, NANSO ASAFO NHYIAM NE ASUBƆ KƆƆ SO\nOnua bi a ɔwɔ Tokmok too nsa frɛɛ yɛn kɔɔ ayeforohyia bi ase. Ankyɛ koraa na me ne me yere hui sɛ ɛsono sɛnea Adansefo no yɛ wɔn ade koraa. Ná nsã a ano yɛ den biara nni ayeforohyia no ase. Adidi ne ɔnom no kɔɔ so fɛfɛɛfɛ. Sɛ yɛde toto ayeforohyia foforo a na yɛakɔ ho a, na nsonsonoe kɛse wom. Ayeforohyia a na yɛadi kan akɔ no deɛ, na nkurɔfo we nsa bow, wɔyɛ basabasa, na na wɔka kasafĩ.\nAfei nso, yɛkɔɔ Kristofo nhyiam ahorow bi wɔ Tokmok asafo mu. Sɛ ewim tew a, na yɛyɛ nhyiam no wɔ wuram. Ná anuanom mmarima ne mmea no nim sɛ polisifo ani di wɔn akyi paa, enti na anuanom ma onua bi gyina baabi hwɛ kwan ma yɛn. Edu awɔw bere a, na yehyiam wɔ ofie bi mu. Polisifo baa fie hɔ mpɛn dodow bi, na na wɔpɛ sɛ wohu nea yɛreyɛ. Me ne Mairambubu bɔɔ asu July 1982 wɔ Chüy Asubɔnten mu. Saa da no, na ɛsɛ sɛ yɛyɛ anifere paa. (Mat. 10:16) Anuanom ammom yuu amma, na mmom wɔbae nkakrankakra behyiaa mu wɔ kwaem hɔ. Yɛtoo Ahenni dwom, na yetiee asubɔ kasa no.\nYƐDE HOKWAN NO TRƐW YƐN SOM MU\nAfe 1987 no, onua bi ka kyerɛɛ me sɛ obi wɔ Balykchy a n’ani gye asɛmpa no ho, enti menkɔhwehwɛ no. Sɛ yɛde keteke fi baabi a yɛte rekɔ hɔ a, edi nnɔnhwerew nnan. Bere a yɛkɔkaa asɛmpa no wɔ Balykchy mpɛn dodow bi no, yehui sɛ nnipa pii ani gye asɛmpa no ho. Ná wei yɛ hokwan a yebetumi de atrɛw yɛn som mu.\nNá me ne Mairambubu taa kɔ Balykchy. Memeneda ne Kwasida dodow no ara na yɛda hɔ. Ná ɛno ma yetumi kɔ asɛnka, na na yɛyɛ Kristofo nhyiam. Afei na nnipa a wɔrepɛ yɛn nhoma no bi dɔ ara na wɔredɔɔso. Ná yɛde nhoma no gu mishok mu twa kwan fi Tokmok kɔ hɔ. Mishok yɛ kotoku a wɔde ntɔmmɔ (potato) gu mu. Ná yɛde nhoma nkotoku mmienu kɔ bosome biara, nanso na ɛnso wɔn nyinaa so. Sɛ yɛte keteke mu rekɔ Balykchy mpo a, na yetumi di ebinom adanse.\nBere a yefii ase kɔɔ Balykchy no, mfe nwɔtwe akyi, wɔtew asafo wɔ hɔ afe 1995. Saa bere a na yedi Tokmok ne Balykchy akɔneaba no, na yɛbɔ ka paa. Ná yenni bi. Ɛnde ɛyɛɛ dɛn na yetumi yɛɛ saa? Ná onua bi taa sɔ yɛn so nkakrankakra. Yehowa hui sɛ ɛda yɛn koma so sɛ yɛbɛtrɛw yɛn som mu, na obuee “ɔsoro mfɛnsere” maa yɛn. (Mal. 3:10) Momma yɛnka, Yehowa fam de ade nyinaa betumi ayɛ yiye!\nM’ABUSUA NE ME SOM ADWUMA NTI, NA MINNI ADAGYEW\nAfe 1992 no, wɔpaw me asafo mu panyin; mene Kyrgyzni a wodii kan paw no sɛ asafo mu panyin wɔ ɔman no mu. Ɔsom hokwan afoforo buei wɔ Tokmok asafo a na yɛwom no mu. Yɛne Kyrgyzfo mmabun a wɔyɛ sukuufo binom suaa Bible wɔ sukuu ahorow mu. Ɛnnɛ, mmabun a yɛne wɔn suaa ade no baako ka Baa Boayikuw no ho, na mmienu yɛ akwampaefo titiriw. Yɛsan nso boaa nkurɔfo wɔ asafo nhyiam ase. Efi afe 1990 kosi afe 1993 mu hɔ no, na yɛn nhoma ne asafo nhyiam a yɛyɛ nyinaa wɔ Russia kasa mu. Nanso, asafo no mufo dodow no ara, na Kyrgyz na ɛyɛ wɔn kurom kasa. Enti yɛreyɛ adesua a, na mekyerɛ dwumadi no ase fi Russia kasa mu kɔ Kyrgyz kasa mu. Ɛboaa wɔn ma wɔtee nokware no ase ntɛm.\nMe ne me yere ne yɛn mma no mu nwɔtwe, afe 1989\nSaa bere yi nyinaa nso na me ne Mairambubu retete yɛn mma, enti na yenni adagyew koraa. Ná yɛne yɛn mma no kɔ asɛnka ne asafo nhyiam. Saa bere no, na yɛn babea Gulsayra adi mfe 12 pɛ, nanso na n’ani gye ho sɛ ɔbɛka Bible mu asɛm akyerɛ nkurɔfo wɔ abɔnten. Afei nso na yɛn mma no ani gye ho sɛ wɔbɛkyere Bible mu nsɛm agu wɔn tirim. Wei boaa yɛn mma ne yɛn mmanananom a wɔbaa akyiri yi ma wɔde wɔn ho hyɛɛ asafo no dwumadi ahorow mu paa. Yɛn mma 9 ne yɛn mmanana 11 a wɔda so te ase no, wɔn mu 16 na wɔsom Yehowa anaa wɔne wɔn awofo kɔ asafo nhyiam.\nYɛn nuanom adɔfo a wofii Yehowa adwuma no ase wɔ yɛn mpɔtam hɔ afe 1956 no, sɛ wohu nsakrae a aba nnɛ a, ɛbɛyɛ wɔn nwonwa sɛ. Nsakrae baako a aba ne sɛ, efi afe 1990 reba no, yɛanya ahofadi kɛse reka asɛmpa no, na yɛyɛ nhyiam akɛse nso.\nMe ne me yere wɔ asɛnka mu\nƆmantam nhyiam a edi kan koraa a me ne me yere kɔe no, wɔyɛɛ no afe 1991 wɔ Alma-Ata wɔ Kazakhstan. Seesei yɛfrɛ hɔ Almaty. Afei afe 1993 no, anuanom a wɔwɔ Kyrgyzstan yɛɛ ɔmantam nhyiam a edi kan koraa wɔ Spartak Stadium wɔ Bishkek. Adawurubɔfo no de nnawɔtwe baako siesiee agoprama no so. Ɛyɛɛ ɔpanyin a ɔhwɛ agoprama no so nwonwa araa ma ɔde hɔ maa yɛn kwa.\nAfei nso, afe 1994 no, ade titiriw bi sii. Wotintim yɛn nhoma no bi wɔ Kyrgyz kasa mu nea edi kan koraa. Seesei baa dwumadibea a ɛwɔ Bishkek no, anuanom bi wɔ hɔ a wɔkyerɛ yɛn nhoma ase kɔ Kyrgyz kasa mu bere nyinaa. Afe 1998 no, Kyrgyzstan aban no gyee Adansefo adwuma no toom wɔ mmara mu. Ahyehyɛde no anya nkɔanim ma seesei adawurubɔfo no dodow boro 5,000. Ɛnnɛ, asafo ahorow 83 ne akuw 25 na ɛwɔ Kyrgyzstan. Wɔyɛ adesua wɔ China kasa, Borɔfo kasa, Kyrgyz kasa, Russia kasa, Russia Mum Kasa, Turkey kasa, Uighur kasa, ne Uzbek kasa mu. Ɛmfa ho sɛ ɛsono baabi a anuanom adɔfo yi mu biara fi no, wɔn nyinaa abom de baakoyɛ resom Yehowa. Nsakrae a akɔ so yi nyinaa, Yehowa na wama ayɛ yiye.\nYehowa ama m’abrabɔ nso asesa. Ná m’abusuafo yɛ akuafo ahiafo; emu na wɔtetee me. Mekɔɔ sukuu mfe nnum pɛ. Nanso, Yehowa ma mebɛyɛɛ asafo mu panyin; nkurɔfo a wɔn nhomanim kɔ anim sen me no, ɔboaa me ma mekyerɛkyerɛɛ wɔn Bible mu nokware a ɛsom bo no. Anokwa, nneɛma a Yehowa yɛ no, ɛboro adwene ne ntease so. Nea me ara mahu wɔ m’asetena mu ka me koma sɛ minni Yehowa a ɔma ‘ade nyinaa tumi yɛ yiye’ no ho adanse daa.—Mat. 19:26.\n^ nky. 21 Yehowa Adansefo na wotintimii nanso seesei de, wɔagyae tintim.\nƆWƐN-ABAN—NEA ADESUA NSƐM WOM February 2018\nMafa Sɔhwɛ Mu Anya Nhyira Pii


Забур 136 CARS - Nnwom 136 ASCB\n1Monna Awurade ase na ɔyɛ.\nNʼadɔeɛ wɔ hɔ daa.\n2Monna anyame mu Onyankopɔn ase.\n4Ɔno nko ara na ɔyɛ anwanwadeɛ akɛseɛ.\n5Ɔno na ɔfiri ne nteaseɛ mu bɔɔ ɔsoro.\n6Ɔno na ɔtrɛɛ asase mu de kataa nsuo so.\n7Ɔno na ɔbɔɔ nkanea akɛseɛ no.\n8Ɔbɔɔ owia sɛ ɛnni adekyeeɛ so.\n9Ɔbɔɔ ɔsrane ne nsoromma sɛ wɔnni adesaeɛ so no.\n10Ɔno na ɔkunkumm Misraimfoɔ mmakan,\n11na ɔyii Israelfoɔ firii wɔn mu no.\n12Ɔde nsa kɛseɛ ne basa a watene mu.\n13Ɔno na ɔpaee Ɛpo Kɔkɔɔ no mu no,\n14na ɔde Israelfoɔ faa mfimfini no.\n15Nanso, ɔpraa Farao ne nʼasraafoɔ guu Ɛpo Kɔkɔɔ mu no.\n16Ɔno na ɔdii ne nkurɔfoɔ anim wɔ ɛserɛ no so.\n17Ɔno na ɔkumm ahemfo akɛseɛ no,\n18na ɔkumm ahemfo akunini no.\n19Ɔkumm Amorifoɔ ɔhene, Sihon,\n21Na ɔde wɔn nsase maa sɛ agyapadeɛ.\n22Ɔde maa ne ɔsomfoɔ Israel sɛ agyapadeɛ.\n23Ɔkaee yɛn, yɛn mmerɛyɛ mu.\n24Na ɔgyee yɛn firii yɛn atamfoɔ nsam.\n25Ɔno na ɔma abɔdeɛ biara aduane.\n26Monna ɔsorosoro Onyankopɔn no ase.\nASCB : Nnwom 136


2 Korintofo 5 | Intanɛt So Bible| Wiase Foforɔ Nkyerɛaseɛ\nNea Ɛto So Abien A Ɔde Kɔmaa Korintofo 5:1-21\nYɛbɛhyɛ ɔsoro tenabea (1-10)\nƆsom adwuma a ɛma nnipa siesie wɔne Onyankopɔn ntam (11-21)\nAbɔde foforo (17)\nKristo ahemmɔfo (20)\n5 Na yenim sɛ, sɛ wodwiriw yɛn fi a ɛwɔ asaase so yi gu, kyerɛ sɛ, sɛ wodwiriw saa ntamadan yi gu a,+ yebenya ɔdan bi a efi Onyankopɔn hɔ. Ɛyɛ ofi a wɔamfa nsa ansi+ a ɛwɔ hɔ daa wɔ soro. 2 Na ofi* yi mu na yesũ di awerɛhow wɔ yɛn mu, na yɛhwɛ kwan denneennen sɛ yɛbɛhyɛ nea ɛyɛ yɛn dea* a efi soro*+ no, 3 sɛnea ɛbɛyɛ a sɛ yenya hyɛ a, yɛrenna adagyaw. 4 Nokwasɛm ne sɛ, yɛn a yɛte ntamadan yi mu no, yesũ di awerɛhow wɔ yɛn mu, na nneɛma hyɛ yɛn so. Efisɛ yɛmpɛ sɛ yɛworɔw eyi gu hɔ, nanso yɛpɛ sɛ yɛhyɛ baako no,+ sɛnea ɛbɛyɛ a nkwa bɛmene nea ewu no.+ 5 Na Onyankopɔn ne nea wasiesie yɛn ama eyi.+ Ɔno na ɔde honhom no ama yɛn sɛ nea ɛbɛba no ho adanse a edi mu.*+ 6 Enti yɛwɔ akokoduru daa, na yenim sɛ bere dodow a nipadua no yɛ yɛn fi no, yenni Awurade nkyɛn,+ 7 efisɛ yɛnam gyidi mu, na ɛnyɛ nea yehu mu. 8 Nanso yɛwɔ akokoduru, na yɛn ani gye ho sɛ yebefi nipadua mu na yɛne Awurade akɔtena.+ 9 Enti sɛ yɛwɔ ne nkyɛn oo, yenni ne nkyɛn oo, yɛde yɛ yɛn botae sɛ yɛbɛsɔ n’ani. 10 Na ɛsɛ sɛ yɛn nyinaa kopue* Kristo atemmu agua no anim, na nea obiara yɛe bere a ɔwɔ nipadua mu no, papa oo, bɔne oo, wanya so akatua.+ 11 Enti esiane sɛ yenim Awurade suro nti, yɛkɔ so ne nnipa kasa ma wogye yɛn di, nanso Onyankopɔn de, onim yɛn yiye.* Na migye di sɛ mo ahonim* nso nim yɛn yiye.* 12 Ɛnyɛ sɛ yɛredi yɛn ho adanse akyerɛ mo bio, na mmom yɛrema mo nea mubegyina so ahoahoa mo ho wɔ yɛn ho, sɛnea ɛbɛyɛ a, wɔn a wɔmfa nea ɛwɔ komam nhoahoa wɔn ho,+ na mmom wɔde nea aniwa hu hoahoa wɔn ho no, mubenya biribi ama wɔn mmuae. 13 Na sɛ yɛabɔ dam+ a, yɛabɔ ama Onyankopɔn; na sɛ yɛn adwenem da hɔ a, emu da hɔ ma mo. 14 Na ɔdɔ a Kristo wɔ no hyɛ yɛn, efisɛ nea yɛahu ne sɛ, ɔbaakofo wu maa obiara;+ ɛno nti obiara awu. 15 Na owu maa obiara, sɛnea ɛbɛyɛ a wɔn a wɔte ase no rentena ase mma wɔn ho bio,+ na mmom wɔbɛtena ase ama nea owu maa wɔn na wonyan no no. 16 Enti efi saa bere yi rekɔ no, yennim obiara wɔ honam mu.+ Sɛ mpo, na yenim Kristo wɔ ɔhonam mu a, afei de, yennim no saa bio.+ 17 Enti sɛ obi wɔ Kristo mu a, na ɔyɛ abɔde foforo;+ nneɛma dedaw no atwam; hwɛ! nneɛma foforo na aba. 18 Na nneɛma nyinaa fi Onyankopɔn hɔ. Ɔno na ɔnam Kristo so asiesie yɛne no ntam,+ na wama yɛn ɔsom adwuma a ɛma nnipa siesie wɔne no ntam,+ 19 kyerɛ sɛ, Onyankopɔn nam Kristo so resiesie Ɔne wiase bi ntam;+ ɔremmu wɔn mfomso ngu wɔn so.+ Na ɔde ahyɛ yɛn nsa sɛ yɛnka asɛm a ɛbɛma nkurɔfo asiesie wɔne no ntam.+ 20 Enti yɛyɛ ahemmɔfo*+ a yesi Kristo anan,+ te sɛ nea Onyankopɔn nam yɛn so resrɛ nnipa. Yegyina Kristo ananmu resrɛ sɛ: “Momma wonsiesie mo ne Onyankopɔn ntam.” 21 Nea na onnim bɔne+ no, ɔde no yɛɛ bɔne* maa yɛn, na yɛnam no so ayɛ atreneefo wɔ Onyankopɔn anim.*+\n^ Anaa “tenabea.”\n^ Anaa “yɛbɛhyɛ yɛn tenabea.”\n^ Anaa “yɛn soro tenabea.”\n^ Anaa “sika a wɔde to biribi ase (ntoase); nea ɛbɛba akyiri yi ho anohoba (bɔhyɛ).”\n^ Anaa “wɔda yɛn nyinaa adi.”\n^ Anaa “wɔada yɛn adi akyerɛ Onyankopɔn.”\n^ Anaa “wɔada yɛn adi nso akyerɛ mo ahonim.”\n^ Anaa “ɔhene ananmusifo.”\n^ Anaa “bɔne ho afɔre.”\n^ Anaa “ayɛ Onyankopɔn trenee.”\n2 Korintofo 5


Dwom 61—Adansefo Monkɔ Mo Anim! | Kristofo Dwom\nKENKAN WƆ Afrikaans Albanian Amharic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Betsimisaraka (Southern) Bicol Bislama Boulou Bulgarian Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Damara Dangme Danish Dayak Ngaju Douala Drehu Dutch Edo English Estonian Ewe Fijian Finnish Fon French Ga German Greek Guarani Gun Haitian Creole Hiligaynon Hiri Motu Hungarian Iban Ibanag Icelandic Igbo Iloko Indonesian Isoko Italian Javanese Kabiye Karen (S'gaw) Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kisonge Kongo Korean Kosraean Krio Kurdish Kurmanji (Caucasus) Kwangali Kwanyama Latvian Lhukonzo Lingala Lithuanian Low German Luganda Luo Luvale Macedonian Macua Malagasy Malay Malayalam Mam Mambwe-Lungu Mapudungun Mauritian Creole Medumba Myanmar Ndau Ndebele Ndebele (Zimbabwe) Nepali Ngabere Ngangela Nias Norwegian Nyaneka Nyungwe Nzema Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Portuguese (Portugal) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Romanian Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovenian Solomon Islands Pidgin Spanish Sranantongo Sunda Swahili Swedish Tagalog Tahitian Tatar Telugu Thai Tigrinya Tojolabal Tok Pisin Tshiluba Tsonga Tswana Turkish Twi Tzotzil Ukrainian Umbundu Urhobo Uruund Venda Vietnamese Wallisian Welsh Wolaita Xhosa Yapese Yoruba Zulu\nAdansefo Monkɔ Mo Anim!\n1. Ye-ho-wa a-som-fo gyi-na hɔ pin-tinn.\nA-man mu nyi-naa wɔ-bɔ O-nyan-ko-pɔn din.\nSa-tan de n’a-ni a-si wɔn so,\nNan-so wɔ-de wɔn ho to Nyan-ko-pɔn so.\nEn-ti mo A-dan-se-fo, mon-kɔ mo a-nim!\nYe-ho-wa ’dwu-ma mu na mu-nni a-h’ru-si.\nA-man nyi-naa mu mon-ka a-sɛm-pa no daa.\nƐ-ren-kyɛ Pa-ra-di-se no bɛ-ba.\n2. Yah a-som-fo de, yɛa-pa yɛn ho a-kyi.\nNa wia-se a-he-nni no, yɛ-re-nni a-kyi.\nYɛm-pɛ a-nuo-nyam m-fi wɔn hɔ.\nYe-be-di no-kwa-re a-ma Nyan-ko-pɔn.\n3. Nni-pa m-fa A-he-nni no n-yɛ hwee.\nO-nyan-ko-pɔn din no wɔa-gu ho fi kɛ-se.\nE-hia sɛ yɛ-bɛ-tew ne din ho.\nYɛ-bɛ-bɔ ma o-bia-ra a-hu ne som.\n(Hwɛ Ex. 9:16; Filip. 1:7; 2 Tim. 2:3, 4; Yak. 1:27 nso.)\nAdansefo Monkɔ Mo Anim! (Dwom 61)


Montow Mo Dadwen Nyinaa Ngu Yehowa So—1 Petro 5:17 | Adesua\n“Montow mo dadwen nyinaa ngu [Yehowa] so, efisɛ odwen mo ho.”—1 PET. 5:7.\nNNWOM: 60, 23\nƆkwan bɛn so na Onyankopɔn Asɛm no betumi aboa ama yɛn dadwen so atew?\nWobɛyɛ dɛn anya “Onyankopɔn asomdwoe”?\nƆkwan bɛn so na asafo no betumi aboa wo ama wo dadwen so atew?\n1, 2. (a) Sɛ dadwen bi hyɛ yɛn so a, adɛn nti na ɛnsɛ sɛ ɛyɛ yɛn nwonwa? (Hwɛ mfonini a ɛwɔ adesua yi mfiase no.) (b) Dɛn na yebesusuw ho wɔ adesua yi mu?\nYƐTE ahokyere bere mu paa. Satan Ɔbonsam bo afuw denneennen, na ‘ɔnenam sɛ gyata a ɔrebobom apɛ obi amene no.’ (1 Pet. 5:8; Adi. 12:17) Enti ɛnyɛ nwonwa sɛ ɛtɔ da a, dadwen hyɛ yɛn a yɛsom Onyankopɔn mpo so. Dadwen hyɛɛ Yehowa asomfo a wɔtenaa ase bere bi a atwam a na wɔmfa wɔn som nni agorɔ no so. Ɔhene Dawid mpo ‘kra dii aperepere,’ anaa dadwen hyɛɛ ne so. (Dw. 13:2) Kae nso sɛ, “asafo no nyinaa ho adwennwen” hyɛɛ ɔsomafo Paulo so. (2 Kor. 11:28) Sɛ dadwen hyɛ yɛn so a, dɛn na yebetumi ayɛ?\n2 Tete no, yɛn soro Agya a ɔwɔ ɔdɔ no boaa n’asomfo. Ɛnnɛ nso, sɛ yɛkɔ ahohia mu anaa dadwen bi bɛtɔ yɛn so a, ɔma yenya ahotɔ pii. Bible hyɛ yɛn nkuran sɛ: “Montow mo dadwen nyinaa ngu no so, efisɛ odwen mo ho.” (1 Pet. 5:7) Nanso, wobɛyɛ dɛn atumi ayɛ saa? Ma yɛnhwɛ akwan nnan a wubetumi afa so ayɛ saa. Nea edi kan, wubetumi ayi wo yam abɔ mpae. Nea ɛto so mmienu, wubetumi akenkan Onyankopɔn Asɛm no na woadwinnwen ho. Nea ɛto so mmiɛnsa, wubetumi asrɛ Yehowa sɛ ɔmma wo honhom kronkron. Nea etwa to, wubetumi aka wo komam asɛm akyerɛ obi a wowɔ ne mu ahotoso. Bere a yɛresusuw akwan nnan yi ho no, hwɛ sɛ wubenya nneɛma bi a ehia sɛ wobɔ ho mmɔden anaa.\n“DAN W’ADESOA TO YEHOWA SO”\n3. Wobɛyɛ dɛn afa mpaebɔ so ‘adan w’adesoa ato Yehowa so’?\n3 Ade a edi kan a yebetumi ayɛ ne sɛ yebefi yɛn komam abɔ Yehowa mpae. Sɛ wuhyia tebea bi a ɛma wo ho yeraw wo, ɛma ehu ka wo, anaa egyaw wo adwinnwen a, ka wo koma mu asɛm kyerɛ wo soro Agya a ɔwɔ ɔdɔ no. Odwontofo Dawid srɛɛ Yehowa sɛ: “O Onyankopɔn, yɛ aso ma me mpaebɔ.” Ɔsan kae wɔ saa dwom no ara mu sɛ: “Dan w’adesoa to Yehowa so, na obeso wo mu.” (Dw. 55:1, 22) Sɛ wuhyia ɔhaw bi na woyɛ nea wubetumi biara wɔ ho wie a, fi wo komam bɔ mpae, na ɛno mmom bɛboa wo sen sɛ wubedwinnwen ho pii. Nanso, ɛbɛyɛ dɛn na mpaebɔ aboa wo ama woadi wo mu dadwen ne ahoyeraw so?—Dw. 94:18, 19.\n4. Sɛ dadwen bi bɛtɔ yɛn so a, adɛn nti na ehia paa sɛ yɛbɔ mpae?\n4 Kenkan Filipifo 4:6, 7. Sɛ yeyi yɛn yam na yefi yɛn komam de nkotɔsrɛ kɔ Yehowa anim daa a, obetumi ayɛ yɛn abisade no ho biribi ama yɛn. Dɛn na ɔbɛyɛ? Ɔbɛma yɛanya abotɔyam, na ama yɛatumi ayi yɛn adwene afi ɔhaw a yɛrefa mu no so na yɛayi ɔhaw no afi yɛn koma mu nso. Nnipa pii betumi agyina osuahu a wɔn ankasa anya so na wɔaka asi no pi sɛ saa asɛm no yɛ nokware. Bere a ehu ne dadwen bɛtɔɔ nkurɔfo a wɔte saa so no, Onyankopɔn boaa wɔn ma wonyaa asomdwoe a ɛboro nnipa ntease so. Wo nso wubetumi anya osuahu a ɛte saa. “Onyankopɔn asomdwoe” betumi aboa wo ama woadi ɔhaw biara a wubehyia so. Wubetumi anya awerɛhyem paa wɔ Yehowa bɔhyɛ yi mu. Ɔka sɛ: “Mma w’ani nnyɛ wo totɔtotɔ, na mene wo Nyankopɔn. Mɛhyɛ wo den. Mɛboa wo.”—Yes. 41:10.\nONYANKOPƆN ASƐM NO MA YENYA ABOTƆYAM\n5. Ɔkwan bɛn so na Onyankopɔn Asɛm no betumi ama yɛanya abotɔyam?\n5 Ade a ɛto so mmienu a ebetumi ama yɛanya abotɔyam ne sɛ yɛbɛkenkan Bible mu nsɛm na yɛadwinnwen ho. Adɛn nti na ehia sɛ yɛyɛ saa? Onyankopɔn ama yɛn akwankyerɛ wɔ Bible mu a ebetumi aboa wo ama woagyae adwinnwen, ama w’adwinnwen so atew, anaa ama woatumi agyina ano. Mma wo werɛ mmfi sɛ Ɔbɔadeɛ Nyankopɔn ankasa nyansa na ɛwɔ n’Asɛm no mu. Enti ebetumi aboa wo ama woanya abotɔyam. Bere a wususuw Onyankopɔn adwene ho awia anaa anadwo, na wudwinnwen ɔkwan pa a wubetumi de Bible akwankyerɛ ayɛ adwuma ho no, ɛbɛhyɛ wo den paa. Yehowa aka pefee sɛ, sɛ yɛkenkan n’Asɛm no a, ‘yɛn bo bɛyɛ duru, na yɛn ho bɛyɛ den. Yɛrensuro na yɛremmɔ hu’ nso.—Yos. 1:7-9.\n6. Ɔkwan bɛn so na asɛm a Yesu kae no betumi aboa wo?\n6 Sɛ yɛhwɛ Onyankopɔn Asɛm no mu a, yebehu awerɛkyekye nsɛm a Yesu kae wom. Nsɛm a ɔkae ne ne nkyerɛkyerɛ maa wɔn a wotiee no no nyaa ɔhome anaa wɔn bo tɔɔ wɔn yam. Nnipadɔm pii kɔɔ Yesu nkyɛn, efisɛ ne nsɛm no maa nkurɔfo a wɔn koma atu bo tɔɔ wɔn yam, ɛhyɛɛ wɔn a wɔabrɛ den, na ɛmaa wɔn a wɔn abam abu nyaa awerɛkyekye. (Kenkan Mateo 11:28-30.) Yesu susuw afoforo honhom fam ne honam fam ahiade ho, na ɔhyɛɛ wɔn nkuran kyekyee wɔn werɛ. (Mar. 6:30-32) Yesu hyɛɛ n’asomafo a na ɔne wɔn nam no bɔ sɛ ɔbɛboa wɔn, na ɔbɛboa yɛn nso nnɛ. Enhia sɛ obi kɔ baabi a Yesu wɔ ansa na watumi aboa no. Yesu redi hene wɔ soro, nanso ɔda so ara nya tema ma afoforo. Enti sɛ adwinnwen bi bɛtɔ wo so a, obetumi afi mmɔborɔhunu mu “atwitwa agye” wo, na ‘waboa wo bere a ɛsɛ mu.’ Nokwasɛm ne sɛ, Yesu betumi aboa wo ama woagyina ahohia ano, na obetumi nso ama woanya anidaso ne akokoduru.—Heb. 2:17, 18; 4:16.\nONYANKOPƆN HONHOM MA YENYA SUBAN PA\n7. Sɛ wosrɛ Onyankopɔn sɛ ɔmma wo honhom kronkron na ɔde ma wo a, mfaso bɛn na wubenya?\n7 Yesu hyɛɛ bɔ sɛ yɛn Agya a ɔwɔ soro no de honhom kronkron bɛma wɔn a wobisa no. (Luka 11:10-13) Wei de yɛn kɔ ade a ɛto so mmiɛnsa a ebetumi aboa wo paa ma w’adwinnwen so atew no so. Ɛno ne honhom no aba. Honhom no, anaa tumi a Onyankopɔn de yɛ adwuma no ma yɛsow aba, kyerɛ sɛ, ɛma yenya suban pa a ade nyinaa so tumfoɔ Nyankopɔn wɔ no bi. (Kenkan Galatifo 5:22, 23; Kol. 3:10) Sɛ wosow saa honhom aba no a, wo ne afoforo ntam bɛyɛ kama. Enti wubehu sɛ tebea ahorow pii a anka ebetumi agyaw wo adwinnwen remma w’akwan mu koraa. Ma yɛnhwɛ sɛnea honhom aba no betumi aboa wo.\n8-12. Ɔkwan bɛn so na Onyankopɔn honhom kronkron aba no betumi aboa wo ama woagyina tebea ahorow a ɛhaw adwene ano anaa woakwati koraa?\n8 “Ɔdɔ, anigye, asomdwoe.” Sɛ wobɔ mmɔden sɛ wobɛda obu adi akyerɛ afoforo a, wubehu sɛ w’adwinnwen so bɛtew. Ɛbɛyɛ dɛn na aba saa? Sɛ woda onuadɔ ne ayamhyehye adi na wudi afoforo ni a, wobɛkwati tebea ahorow a ebetumi agyaw wo adwinnwen.—Rom. 12:10.\n9 “Abodwokyɛre, ayamye, papayɛ.” Sɛ wode Bible afotu a edi hɔ yi yɛ adwuma a, ɛbɛboa ama asomdwoe aba wo ne afoforo ntam. Ɛka sɛ: “Mo ne mo ho nni wɔ ayamye ne ayamhyehye so, na mumfi mo pɛ mu mfa bɔne mfirifiri mo ho.” (Efe. 4:32) Sɛ wode afotu yi yɛ adwuma a, ɛremma nsɛmnsɛm a ebetumi agyaw wo adwinnwen mma wo ne afoforo ntam. Afei nso, sɛ nnipa sintɔ nti nsɛmnsɛm bi sɔre wɔ wo ne afoforo ntam a, wubetumi adi ho dwuma wɔ ɔkwan a ɛfata paa so.\n10 “Gyidi.” Ɛnnɛ, sika ne ahonyade na ɛtaa gyaw yɛn adwinnwen paa. (Mmeb. 18:11) Nokwasɛm ne sɛ, sɛ wugye di paa sɛ Yehowa dwen wo ho a, ebetumi aboa ma woatumi agyina dadwen ano anaasɛ ɛremma wonnwinnwen koraa. Ɛbɛyɛ dɛn na atumi ayɛ yiye saa? Sɛ wutie afotu a Onyankopɔn maa ɔsomafo Paulo de mae sɛ ‘yɛmma nea yɛwɔ no ara nnɔɔso mma yɛn’ no a, wubetumi akwati adwinnwen pii. Paulo de kaa ho sɛ: “Na [Onyankopɔn aka] sɛ: ‘Merennyaw wo na merempa wo nso da.’ Ɛma yenya akokoduru ka sɛ: ‘Yehowa ne me boafo; merensuro. Dɛn na onipa betumi ayɛ me?’”—Heb. 13:5, 6.\n11 “Odwo, ahosodi.” Sɛ woda saa suban yi adi a, ebetumi aboa wo paa. Ɛbɛma woakwati nneyɛe bi a ebetumi agyaw wo adwinnwen. Sɛ wukwati ‘menasepɔw ne abufuw ne bobɔne ne nkekawmu ne kasatia’ a, ɛbɛboa wo paa.—Efe. 4:31.\n12 Nokwasɛm ne sɛ, ebehia sɛ wunya ahobrɛase na ama wode wo ho ahyɛ “Onyankopɔn nsa a tumi wom” no ase na ‘woatow wo dadwen nyinaa agu no so.’ (1 Pet. 5:6, 7) Nanso, sɛ wobrɛ wo ho ase a, wobɛyɛ nneɛma a ɛbɛma woanya Onyankopɔn anim dom ne ne mmoa. (Mika 6:8) Wunya hu nneɛma a wubetumi ayɛ ne nea wuntumi nyɛ a, wode wo ho bɛto Onyankopɔn so, na adwinnwen renhyɛ wo so.\n13. Bere a Yesu kae sɛ: “Munnnwinnwen” no, na ɔkyerɛ sɛn?\n13 Yesu afotu a ɛka koma a ɛne sɛ: “Munnnwinnwen” no wɔ Mateo 6:34 (kenkan). Nanso, ebia yebetumi anya adwene bi sɛ ɛbɛyɛ den sɛ yɛde saa afotu yi bɛyɛ adwuma. Ɛnde, bere a Yesu kae sɛ, “Munnnwinnwen” no, na ɔkyerɛ sɛn? Ɛda adi sɛ, ɛnyɛ nea na Yesu reka ne sɛ adwinnwen renhyɛ Onyankopɔn somfo bi so da wɔ n’asetenam. Yɛadi kan ahu sɛ Dawid ne Paulo mpo, dadwen hyɛɛ wɔn so. Ná Yesu reboa n’asuafo no ma wɔahu sɛ adwinnwen a ɛho nhia, anaa adwinnwen ntraso ntumi nyi ɔhaw mfi hɔ. Ɛda biara wɔ ne dadwen. Enti enhia sɛ Kristofo de nsɛm bi a esisii mmere bi a atwam anaa nea ebesi daakye ho adwinnwen ka nea egu wɔn so seesei no ho na wɔsoa. Wobɛyɛ dɛn de Yesu afotu yi ayɛ adwuma ama adwinnwen a ɛrebu wo kɔn mu no so atew?\nAkwan Pa Bi a Wubetumi Afa So Atew Adwinnwen So\nFa botae ahorow a ɛfata sisi w’anim.\nFILIPIFO 1:10, 11\nNhwɛ kwan sɛ wubetumi ayɛ biribiara pɛpɛɛpɛ.\nYi bere bi si hɔ fa gye w’ahome da biara.\nMa w’ani nnye Yehowa abɔde ho.\nDWOM 104:24, 25\nƐyɛ a serew.\nTeɛteɛ w’apɔw mu daa.\n14. Wobɛyɛ dɛn adi nsɛm bi a esisii bere bi a atwam ho adwinnwen so?\n14 Nneɛma bi a obi yɛe bere bi a atwam anaa mfomso a odii tumi gyaw no adwinnwen. Ebia mfe pii mpo atwam, nanso onii no ahonim betumi akɔ so abu no fɔ wɔ nea ɔyɛe no ho. Ɛtɔ da a, na Ɔhene Dawid te nka sɛ ne ‘mfomso aboro ne ti so.’ Ɔkae sɛ: “Me koma apinisi nti, mebobom.” (Dw. 38:3, 4, 8, 18) Bere a Dawid kɔɔ saa tebea no mu no, dɛn paa na na nyansa wom sɛ ɔyɛ? Dɛn na ɔyɛe? Onyaa ahotoso sɛ Yehowa behu no mmɔbɔ na ɔde ne bɔne afiri no. Ɔde ahotoso kae sɛ: “Anigye ne onipa a wɔde ne mmarato afiri no.”—Kenkan Dwom 32:1-3, 5.\n15. (a) Adɛn nti na ɛnsɛ sɛ woma tebea a wowɔ mu ho adwinnwen hyɛ wo so? (b) Akwan bɛn na wubetumi afa so atew w’adwinnwen so? (Hwɛ adaka a wɔato din, “ Akwan Pa Bi a Wubetumi Afa So Atew Adwinnwen So.”)\n15 Ɛtɔ da a, tebea a wowɔ mu betumi agyaw wo adwinnwen. Nhwɛso bi ni. Bere a Dawid kyerɛw Dwom 55 no, na osuro sɛ anhwɛ a obi bekum no. (Dw. 55:2-5) Nanso, wamma adwinnwen ansɛe Yehowa mu ahotoso a na ɔwɔ no. Dawid bɔɔ mpae denneennen de ne haw too Yehowa anim, nanso ohui sɛ ɛsɛ sɛ ɔyɛ nea ɛde adwinnwen abɛto ne so no ho biribi. (2 Sam. 15:30-34) Momma yensua biribi mfi nea Dawid yɛe no mu. Sɛ́ anka wobɛma adwinnwen ahyɛ wo so no, yɛ nea ato wo no ho biribi. Afei dan w’adesoa no to Yehowa so na nya ahotoso sɛ ɔbɛyɛ ho biribi ama wo.\n16. Ɔkwan bɛn so na nea Onyankopɔn din no kyerɛ hyɛ wo gyidi den?\n16 Sɛ Kristoni bi dwinnwen ɔhaw a obetumi ahyia daakye ho a, ɛtaa kɔfa dadwen a ɛho nhia bɛto no so. Nanso, ɛnsɛ sɛ woma biribi a ennya nsii ho dadwen anaa adwinnwen hyɛ wo so. Adɛn ntia? Efisɛ, nneɛma ntaa nkɔ bɔne sɛnea ɛyɛ a yesusuw sɛ ɛbɛyɛ no. Afei nso, adesoa biara nni hɔ a sɛ wodan to Onyankopɔn so a, ɔrentumi mmoa wo. Yenim sɛ, ne din no nkyerɛase ne “Nea Ɔma Ɛyɛ Hɔ.” (Ex. 3:14) Onyankopɔn din no nkyerɛase mu dɔ, na ɛma yenya awerɛhyem sɛ, obetumi ama n’atirimpɔw a ɔwɔ ma n’asomfo no abam. Wubetumi anya awerɛhyem sɛ Onyankopɔn betumi ahyira n’anokwafo na waboa wɔn ama wɔatumi agyina nneɛma bi a atwam ho dadwen, dadwen a ɛda wɔn so nnɛ, ne nea ɛbɛba daakye ho dadwen biara a ɛda wɔn so ano.\nNKƆMMƆ A ƐKA KOMA\n17, 18. Ɔkwan bɛn so na nkɔmmɔ a ɛhyɛ nkuran betumi aboa ama woagyina wo dadwen ano?\n17 Ade a ɛto so nnan a ɛbɛboa wo ma woagyina dadwen ano ne sɛ wobɛka wo komam asɛm akyerɛ obi a wowɔ ne mu ahotoso. Wo kunu anaa wo yere, w’adamfo paa, anaa asafo mu panyin bi betumi aboa wo ama woate wo tebea no ase yiye. Bible ka sɛ: “Onipa koma mu awerɛhow botow no, na asɛmpa ma edi ahurusi.” (Mmeb. 12:25) Sɛ wufi wo komam ne afoforo bɔ nkɔmmɔ na woka wo nsɛm pefee a, ebetumi aboa wo paa ama woate wo haw no ase na woatumi agyina ano. Bible ka sɛ: “Wɔkwati atirimsɛm a tirimbɔ yɛ ɔkwa, na agyinatufo dodow mu na ebegyina.”—Mmeb. 15:22.\n18 Yehowa nam Kristofo nhyiam a nnawɔtwe biara yɛkɔ no so nso boa yɛn ma yetumi gyina yɛn dadwen ano. Wokɔ Kristofo nhyiam a, wubetumi ne wo mfɛfo Kristofo a wodwen wo ho na wɔn mu biara pɛ sɛ ɔhyɛ ne yɔnko nkuran abɔ. (Heb. 10:24, 25) ‘Nkuranhyɛ a obiara benya afi ne yɔnko hɔ’ no bɛhyɛ wo den ama woatumi agyina dadwen biara a ɛda wo so ano.—Rom. 1:12.\nABUSUABƆ A WO NE ONYANKOPƆN WƆ BETUMI AHYƐ WO DEN\n19. Adɛn nti na wubetumi anya ahotoso sɛ abusuabɔ a wo ne Onyankopɔn wɔ no betumi ahyɛ wo den paa?\n19 Momma yɛnhwɛ sɛnea asafo mu panyin bi a ɔwɔ Canada huu mfaso a ɛwɔ so sɛ ɔde ne dadwen bɛto Yehowa so. Ɔyɛ ɔkyerɛkyerɛfo ne ofotufo wɔ sukuu bi mu. Adwuma no ma ɔbrɛ paa. Yare bi a ɛma ne ho yeraw no nso wɔ ne so. Onua yi yɛ dɛn tumi gyina ɔhaw yi ano? Ɔkyerɛkyerɛɛ mu sɛ: “Nea ɛsen ne nyinaa no, mahu sɛ, sɛ meyere me ho ma me ne Yehowa abusuabɔ yɛ kama a, ɛhyɛ me den paa ma mitumi gyina adwenemhaw no ano yiye. Mihu sɛ mfaso wɔ mmoa a me nnamfo pa ne me nuanom Kristofo de ma me bere a me ho hiahia me paa no so. Memfa biribiara nsie me yere. Meka me komam asɛm kyerɛ no pefee. Me mfɛfo mpanyimfo ne yɛn mansin sohwɛfo boaa me paa ma metee me haw no ase yiye. Mesan hwehwɛɛ mmoa fii nnuruyɛfo hɔ. Miyii bere sii hɔ a mede gye m’ahome ne nea mede teɛteɛ m’apɔw mu. Nkakrankakra, mihui sɛ nneɛma rekɔ yiye. Nea mintumi nyɛ ho hwee no, medan to Yehowa so.”\n20. (a) Yɛbɛyɛ dɛn atow yɛn dadwen agu Onyankopɔn so? (b) Dɛn na yebesusuw ho wɔ adesua a edi hɔ no mu?\n20 Sɛ yɛbɔ asɛm no nyinaa mua a, yɛabehu sɛ mfaso wɔ so sɛ yɛtow yɛn dadwen gu Onyankopɔn so. Nea ɛkyerɛ ne sɛ, ɛsɛ sɛ yefi yɛn komam bɔ Onyankopɔn mpae, yɛkenkan n’Asɛm no na yedwinnwen ho. Yɛasan nso ahu sɛ mfaso wɔ so sɛ yɛsow honhom no aba, yɛka yɛn komam asɛm kyerɛ obi a yɛwɔ ne mu ahotoso, na yɛma Kristofo fekubɔ hyɛ yɛn den. Adesua a edi hɔ no, yebesusuw sɛnea Yehowa nam akatua a ɔde ahyɛ yɛn bɔ no so hyɛ yɛn den no ho.—Heb. 11:6.


Mma Afoforo Mfomso Nto Wo Hintidua | Adesua\nYehowa ‘Dwen Wo Ho’\nMa W’ani Nnye sɛ Yehowa Ne Yɛn Nwemfo\nWobɛma Ɔnwemfo Kɛse no Anwene Wo Anaa?\n“Yehowa Yɛn Nyankopɔn Yɛ Yehowa Koro”\nMma Afoforo Mfomso Nto Wo Hintidua\nSuban Pa a Ɛsom Bo Sen Dɛnkyɛmmo\nƆwɛn-Aban—Nea Adesua Nsɛm Wom | June 2016\nKENKAN WƆ Acholi Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Dangme Danish Dutch Ecuadorian Sign Language Efik English Estonian Ewe Fijian Finnish Finnish Sign Language Fon French Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italian Sign Language Japanese Japanese Sign Language Kabiye Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mixe Mongolian Moore Myanmar Ndebele (Zimbabwe) Nepali Nigerian Pidgin Norwegian Nyungwe Nzema Okpe Oromo Ossetian Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Welsh Wolaita Yoruba Zande Zapotec (Isthmus) Zimbabwe Sign Language\n‘Monkɔ so mfa mfirifiri mo ho korakora.’—KOL. 3:13.\nNNWOM: 121, 75\nAdɛn nti na Onyankopɔn Ahyehyɛde no yɛ soronko?\nAsɛm bɛn na ɛwɔ Bible mu a ɛma yehu sɛ bɔne wɔ yɛn nyinaa ho?\nDɛn na yebetumi ayɛ wɔ yɛn ankasa mfomso ne afoforo de ho?\n1, 2. Asɛm bɛn na Bible kae de kyerɛe sɛ Yehowa nkurɔfo bɛdɔɔso?\nWIASE nyinaa, ahyehyɛde bi wɔ hɔ a ɛyɛ soronko koraa, na emufo di nokware. Saa ahyehyɛde no ne Yehowa Adansefo. Ɛwom sɛ wɔtɔ sin na wodi mfomso de, nanso Onyankopɔn de ne honhom kronkron reboa wɔn. Wei ama wɔredɔɔso na wɔrenya nkɔso. Yehowa nkurɔfo tɔ sin, nanso wɔwɔ koma pa. Ɛno nti Yehowa nam wɔn so reyɛ nneɛma pii. Momma yensusuw emu kakra ho nhwɛ.\n2 Bere a wiase yi nna a edi akyiri fii ase afe 1914 no, na Onyankopɔn asomfo nnɔɔso koraa. Nanso Yehowa hyiraa asɛmpaka adwuma a na wɔreyɛ no so. Mfe pii a atwam no, nnipa ɔpepem pii asua Bible mu nokware no abɛyɛ Yehowa Adansefo. Yehowa kaa saa nkɔso yi ho asɛm too hɔ sɛ: “Nea ɔyɛ ketewa koraa no bɛdan apem na nea osua adan ɔman kɛse. Me Yehowa, mɛyɛ no ntɛm wɔ ne bere mu.” (Yes. 60:22) Saa nkɔmhyɛ no abam wɔ nna a edi akyiri yi mu. Ɛno nti, Onyankopɔn nkurɔfo a wɔwɔ asase so nnɛ adɔɔso. Nokwasɛm ne sɛ, aman bebree wɔ wiase a, yɛkan emu nnipa a, wɔn dodow nnu Yehowa Adansefo.\n3. Dɛn na Onyankopɔn asomfo ayɛ de akyerɛ sɛ wɔwɔ ɔdɔ?\n3 Nna a edi akyiri yi mu nso, Yehowa aboa ne nkurɔfo ama wɔanya ne suban titiriw no bi. Ɛno ne ɔdɔ. (1 Yoh. 4:8) Yesu a osuasuaa Onyankopɔn dɔ no ka kyerɛɛ n’akyidifo sɛ: “Mede ahyɛde foforo rema mo, sɛ monnodɔ mo ho . . . Sɛ mododɔ mo ho a, ɛno na ɛbɛma nnipa nyinaa ahu sɛ moyɛ m’asuafo ampa.” (Yoh. 13:34, 35) Mfe kakra a atwam no, amanaman no de wɔn ho hyɛɛ akodi a ɛyɛ hu mu. Saa bere no, Yehowa nkurɔfo kyerɛe sɛ wɔdɔ wɔn yɔnko nipa. Sɛ nhwɛso no, Wiase Ko II nkutoo mu no, wokunkum nnipa bɛyɛ ɔpepem 55. Nanso Yehowa Adansefo amfa wɔn ho anhyɛ mogyahwiegu kɛse a ɛkɔɔ so wɔ wiase nyinaa no mu. (Kenkan Mika 4:1, 3.) Wei aboa wɔn ama wɔn ho “afi wɔ nnipa nyinaa mogya ho.”—Aso. 20:26.\n4. Adɛn nti na ɛyɛ nwonwa sɛ Yehowa nkurɔfo adɔɔso?\n4 Bible ka sɛ Satan yɛ “wiase yi nyame,” na ɔno na odi wiase yi so. Nanso nea ɛyɛ nwonwa ne sɛ, Onyankopɔn nkurɔfo renya nkɔso wɔ wiase a nitan ahyɛ mu ma yi mu. (2 Kor. 4:4) Satan na ɔkyerɛ wiase yi amanyɔfo ne nsɛm ho amanneɛbɔfo kwan. Nanso ɔrentumi mma yennyae asɛmpaka adwuma no. Esiane sɛ Satan nim sɛ ne bere a aka yɛ tiaa nti, wayere ne ho sɛ ɔbɛma nkurɔfo atwe wɔn ho afi nokware som ho. Akwan pii na ɔfa so yɛ saa.—Adi. 12:12.\nSƐ AFOFORO DI MFOMSO A, WOBƐKƆ SO ABATA YEHOWA HO?\n5. Ɛtɔ da a, afoforo yɛ ade ma ɛyɛ yɛn yaw. Adɛn ntia? (Hwɛ mfonini a ɛwɔ adesua yi mfiase no.)\n5 Kristofo asafo no si so dua sɛ, ehia sɛ yɛdɔ Onyankopɔn ne yɛn yɔnko nipa. Saa na Yesu kae sɛ yɛbɛyɛ. Obi bisaa ahyɛde a ɛyɛ kɛse ho asɛm. Yesu ka kyerɛɛ no sɛ: “‘Fa wo koma nyinaa ne wo kra nyinaa ne w’adwene nyinaa dɔ Yehowa wo Nyankopɔn.’ Eyi ne ahyɛde a ɛyɛ kɛse sen ne nyinaa ne nea edi kan. Nea ɛto so abien a ɛte sɛ ɛno ne sɛ, ‘Dɔ wo yɔnko sɛ wo ho.’” (Mat. 22:35-39) Nanso Bible ka pefee sɛ, bɔne a Adam yɛe nti, wɔawo yɛn nyinaa wɔ bɔne mu. (Kenkan Romafo 5:12, 19.) Enti ɛtɔ da a, asafo no mufo bi betumi aka asɛm anaa wɔayɛ biribi ama ayɛ yɛn yaw. Sɛ ɛba saa a, dɛn na yɛbɛyɛ? Yɛbɛkɔ so adɔ Yehowa na yɛabata ɔne ne nkurɔfo ho? Onyankopɔn asomfo anokwafo a wɔtenaa ase tete no mpo, wɔkaa nsɛm anaa wɔyɛɛ nneɛma bi ma ɛhaw afoforo. Nea Bible aka afa nsɛm a ɛte saa ho no, yebetumi asua biribi afi mu.\nSɛ na wote Israel wɔ Eli ne ne mmabarima no bere so a, anka wobɛyɛ w’ade sɛn? (Hwɛ nkyekyɛm 6)\n6. Adɛn nti na yebetumi aka sɛ Eli anteɛ ne mma so?\n6 Ná Ɔsɔfo Panyin Eli wɔ mmabarima baanu a na wɔmfa Yehowa mmara nyɛ hwee. Bible ka sɛ: “Ná Eli mma no yɛ mmarima ahuhufo; ná wommu Yehowa.” (1 Sam. 2:12) Ɛwom sɛ Eli hyɛɛ nokware som ho nkuran paa de, nanso ne mma baanu no yɛɛ bɔne a emu yɛ duru. Ná Eli nim nea ne mma no reyɛ. Enti anka ɛsɛ sɛ ɔteɛ wɔn so, na ɔkasa kyerɛ wɔn anibere so. Esiane sɛ Eli anyɛ saa nti, Onyankopɔn buu ɔne ne fiefo atɛn. (1 Sam. 3:10-14) Ɛno akyi no, Yehowa amma Eli asefo mu biara ansom sɛ ɔsɔfo panyin bio. Sɛnea Eli tenatenaa hɔ maa ne mma kɔɔ so yɛɛ bɔne no, sɛ na wowɔ hɔ a, anka wobɛyɛ dɛn? Anka wobɛma ato wo hintidua na woagyae Onyankopɔn som anaa?\n7. Bɔne a emu yɛ duru bɛn na Dawid yɛe, na dɛn na Onyankopɔn yɛe wɔ ho?\n7 Ná Yehowa dɔ Dawid, efisɛ na ɔyɛ ɔbarima a ‘ɔda ne koma so.’ (1 Sam. 13:13, 14; Aso. 13:22) Nanso akyiri yi, Dawid ne Bat-Seba sɛee aware maa Bat-Seba faa yafunu. Asɛm yi sii bere a na Bat-Seba kunu Uria wɔ akono. Dawid maa Uria baa fie, na ɔfaa kwan biara so sɛ ɔbɛma Uria ne Bat-Seba akɔda. Ɔyɛɛ saa na ama ayɛ sɛ Uria na ɔyɛ abofra no papa. Nanso Uria anyɛ nea Dawid kae no, enti Dawid bɔɔ pɔw maa wokum Uria wɔ akono. Dawid nyaa bɔne a ɔyɛe no ho asotwe kɛse. Ɔne ne fiefo huu amane. (2 Sam. 12:9-12) Nanso, Onyankopɔn huu no mmɔbɔ, na ɔde ne bɔne kyɛɛ no. Akyiri yi, Bible kaa Dawid ho asɛm sɛ ɔde “koma a edi mũ” nantew Yehowa anim. (1 Ahe. 9:4) Sɛ na woka Onyankopɔn nkurɔfo ho saa bere no a, anka wobɛyɛ dɛn? Anka wobɛma bɔne a Dawid yɛe no ato wo hintidua anaa?\n8. (a) Dɛn na ɔsomafo Petro yɛe a ɛkyerɛ sɛ wantumi anni n’asɛm so? (b) Petro dii mfomso akyi no, adɛn nti na Yehowa kɔɔ so de no yɛɛ adwuma?\n8 Onipa foforo a odii mfomso a ne ho asɛm wɔ Bible mu ne ɔsomafo Petro. Yesu na ɔpaw Petro sɛ ɔsomafo; nanso ɛtɔ da a, na Petro keka nsɛm bi anaa ɔyɛ nneɛma bi a akyiri yi, wobɛhwɛ na wanu ne ho. Nhwɛso bi ni. Bere a ɛtoo nea ɛyɛ den no, Yesu asomafo no guan gyaw no. Ná Petro adi kan aka sɛ, sɛ wɔn a aka nyinaa guan gyaw Yesu mpo a, ɔno de, ɔbɛkɔ so abata ne ho. (Mar. 14:27-31, 50) Nanso bere a wɔkyeree Yesu no, asomafo no nyinaa guan gyaw no, ná Petro ka ho. Petro kae mpɛn pii sɛ onnim Yesu. (Mar. 14:53, 54, 66-72) Akyiri yi, Petro nuu ne ho, na Yehowa kɔɔ so de no yɛɛ adwuma. Sɛ na woyɛ Yesu suani saa bere no, ɛnna wuhuu nea Petro yɛe no a, anka wobɛkɔ so abata Yehowa ho?\n9. Adɛn nti na wugye di sɛ Onyankopɔn bu atɛntrenee bere nyinaa?\n9 Wɔn a wɔyɛɛ nneɛma bi ma ɛhaw afoforo no, wɔn mu kakraa bi na yɛaka wɔn ho asɛm no. Sɛ yɛse yɛreka Yehowa asomfo a wɔayɛ nneɛma bi ama ahaw afoforo ho asɛm a, anka adagyew bɛbɔ yɛn. Saa nsɛm no bi sisii akyɛ, na ebi nso, nnansa yi ara na ɛresisi. Asɛm no ne sɛ, sɛ ebi si nnɛ a, dɛn na wobɛyɛ? Wobɛma afoforo mfomso ato wo hintidua, na woatwe wo ho afi Yehowa, ne nkurɔfo, ne w’asafo mufo ho? Anaa wugye tom sɛ Yehowa betumi ama wɔn a wɔayɛ bɔne no bere ama wɔde asakra wɔn adwene? Bio nso, wugye di sɛ, sɛnea ɛte biara, Yehowa besiesie mfomso no na wateɛ nea akyea no? Afei nso, ɛtɔ da a, wɔn a wɔayɛ bɔne a emu yɛ duru no, Yehowa tumi da mmɔborɔhunu adi kyerɛ wɔn, nanso wɔsen wɔn kɔn. Sɛ ɛba saa a, ebia wobetu nnebɔneyɛfo a wɔte saa no afi asafo no mu. Wubetumi anya awerɛhyem sɛ, ɔkwan biara so, Yehowa bebu nnebɔneyɛfo atɛn?\nKƆ SO BATA YEHOWA HO\n10. Mfomso a Yuda Iskariot ne Petro dii no, adwene bɛn na Yesu nyae wɔ ho?\n10 Bible ma yehu sɛ Onyankopɔn asomfo bi kɔɔ so bataa Yehowa ne ne nkurɔfo ho. Wɔyɛɛ saa ɛmfa ho sɛ na nnipa a atwa wɔn ho ahyia redi mfomso akɛse no. Sɛ nhwɛso no, Yesu bɔɔ n’Agya mpae anadwo mũ nyinaa ansa na ɔrepaw asomafo 12 no. Ná Yuda Iskariot ka asomafo 12 no ho. Bere a Yuda yii Kristo mae no, wamma nea Yuda yɛe no ansɛe ɔne n’Agya Yehowa ntam. Petro nso kae sɛ onnim Kristo, nanso Kristo kɔɔ so bataa n’Agya ho. (Luka 6:12-16; 22:2-6, 31, 32) Yesu hui sɛ ɛnyɛ Yehowa na ɔmaa asomafo baanu no dii mfomso, na saa ara nso na ɛnyɛ Yehowa asomfo nyinaa na woyii no mae. Ɛmfa ho sɛ Yesu akyidifo no bi dii no huammɔ no, ɔkɔɔ so yɛɛ ne som adwuma. Yehowa hyiraa Yesu. Onyanee no fii awufo mu ma ɔbɛyɛɛ ɔsoro Ahenni no so Hene.—Mat. 28:7, 18-20.\n11. Yehowa asomfo a wɔwɔ hɔ nnɛ no, Bible hyɛɛ wɔn ho nkɔm sɛn?\n11 Yesu nyaa Yehowa ne ne nkurɔfo a wɔtenaa ase tete ne nnɛ no mu ahotoso. Saa ahotoso no fata. Nokwasɛm ne sɛ, nneɛma a Yehowa nam n’asomfo so reyɛ wɔ nna a edi akyiri yi mu no, yɛhwɛ a, ɛyɛ nwonwa paa. Ɛnnɛ, n’asafo a baakoyɛ wom no nko ara na ɛrekyerɛkyerɛ nokware no wɔ wiase nyinaa. Nkurɔfo a wɔn nso kyerɛ sɛ wɔreka asɛmpa no bi no, ɛnyɛ Yehowa na ɔrekyerɛ wɔn kwan. Nkyerɛkyerɛ pa a Onyankopɔn de rema ne nkurɔfo no, Yesaia 65:14 ka ho asɛm kyerɛ yɛn. Ɛka sɛ: “Hwɛ, me nkoa bedi ahurusi, koma pa nti.”\n12. Ɛsɛ sɛ yebu mfomso sɛn?\n12 Esiane sɛ Yehowa kyerɛ n’asomfo kwan nti, nneɛma pa a wotumi yɛ no ma wɔn ani gye. Nanso, nnipa asetena a ɛresɛe no ama wɔn a wɔwɔ Satan wiase no mu redi awerɛhow. Mfomso a Onyankopɔn asomfo kakraa bi di no, ɛbɛyɛ nea ntease nnim koraa sɛ yɛde ho sobo bɛbɔ Yehowa anaa n’asafo no. Ehia sɛ yɛkɔ so bata Yehowa ho na yedi n’akwankyerɛ so. Afei nso, sɛ afoforo di mfomso a, ɛsɛ sɛ yehu sɛnea yebebu no anaa sɛnea yɛbɛyɛ yɛn ade.\nNEA ƐSƐ SƐ YƐYƐ WƆ AFOFORO MFOMSO HO\n13, 14. (a) Adɛn nti na ɛsɛ sɛ yenya yɛn ho yɛn ho abotare? (b) Bɔhyɛ bɛn na ɛnsɛ sɛ yɛn werɛ fi?\n13 Ɛtɔ da a, Onyankopɔn somfo bi bɛka asɛm anaa ɔbɛyɛ biribi ama ayɛ yɛn yaw. Ɛba saa a, dɛn na yɛbɛyɛ? Bible mu afotu pa bi ni: “Mpere wo ho mfa abufuw, efisɛ nkwasea kokom na abufuw te.” (Ɔsɛnk. 7:9) Ɛsɛ sɛ yɛkae sɛ bɛyɛ mfe 6,000 ni na yɛn nyinaa bɛyɛɛ abɔnefo. Saa asɛm no sii wɔ Eden turom. Nnipa a yɛnyɛ pɛ de, mfomso mpa yɛn ho. Enti, ɛrenyɛ papa sɛ yɛbɛhwehwɛ pii afi yɛn nuanom Kristofo hɔ. Ɛyɛ anigye paa sɛ yɛka Onyankopɔn nkurɔfo ho wɔ awiei bere yi mu. Enti ɛnsɛ sɛ yɛma yɛn nuanom mfomso sɛe saa anigye no. Nea enye koraa ne sɛ yɛbɛma afoforo mfomso ato yɛn hintidua na yɛafi Yehowa ahyehyɛde no mu. Ɛba saa a, yentumi nyɛ Onyankopɔn apɛde. Afei, nkwa a yebenya wɔ Onyankopɔn wiase foforo mu no nso bɛbɔ yɛn.\n14 Nea ɛbɛyɛ na yɛakɔ so anya anigye na yɛakura yɛn anidaso mu pintinn no, ɛnsɛ sɛ yɛn werɛ fi Yehowa bɔhyɛ a ɛma awerɛkyekye yi da. Ɔka sɛ: “Merebɔ ɔsoro foforo ne asase foforo; na wɔrenkae kan nneɛma no bio, na ɛremma komam bio.” (Yes. 65:17; 2 Pet. 3:13) Ɛno nti, ɛnsɛ sɛ wudi afoforo mfomso akyi ma nhyira a ɛte saa bɔ wo.\n15. Dɛn na Yesu kae sɛ yɛnyɛ wɔ afoforo mfomso ho?\n15 Nanso, esiane sɛ yennya nkɔɔ wiase foforo no mu nti, sɛ afoforo ka asɛm bi anaa wɔyɛ biribi ma ɛyɛ yɛn yaw a, ɛsɛ sɛ yɛhwɛ sɛ nea yɛpɛ sɛ yɛyɛ no, ɛne Onyankopɔn adwene hyia anaa. Sɛ nhwɛso no, nnyinasosɛm baako a ehia sɛ yɛkae ne asɛm bi a Yesu kae no. Ɔkae sɛ: “Sɛ mode nkurɔfo mfomso firi wɔn a, mo soro Agya nso de mo de befiri mo; sɛ moamfa nkurɔfo mfomso amfiri wɔn a, mo Agya nso remfa mo mfomso mfiri mo.” Kae sɛ, Petro bisaa Yesu sɛ, sɛ ne nua fom no a, ɔmfa nkyɛ no ‘nkosi mpɛn ason’ anaa? Yesu buae sɛ: “Meka kyerɛ wo sɛ, ɛnyɛ mpɛn ason, na mmom enkosi mpɛn aduɔson ason.” Nea na Yesu rekyerɛ ara ne sɛ, ɛsɛ sɛ yɛyɛ yɛn adwene sɛ yɛde afoforo mfomso befiri wɔn bere nyinaa; ɛno ne adwene a ɛsɛ sɛ yedi kan nya bere a obi afom yɛn.—Mat. 6:14, 15; 18:21, 22.\n16. Nhwɛso pa bɛn na Yosef yɛe?\n16 Rahel woo mma baanu maa Yakob; Yosef na na ɔyɛ panyin. Yosef ma yehu nea sɛ obi fom yɛn a, ɛfata sɛ yɛyɛ. Esiane sɛ na Yosef papa Yakob pɛ n’asɛm nti, na ne nuanom du a aka no ani bere no. Ɛno nti, wɔtɔn no kɔɔ nkoasom mu. Mfe pii akyi no, adwuma pa a Yosef yɛe wɔ Egypt nti, ɔbɛyɛɛ ɔman no sodifo abadiakyiri. Ɔkɔm bi sii ɔmantam no mu, na Yosef nuanom kɔɔ Egypt kɔtɔɔ aduan. Bere a wɔkɔtoo Yosef no, wɔanhu sɛ ɛyɛ ɔno. Esiane sɛ Yosef nuanom ne no anni no yiye nti, sɛ ɔpɛ a, anka ɔno nso betumi de ne tumi ayɛ wɔn bɔne. Mmom, Yosef sɔɔ ne nuanom no hwɛe sɛ wɔasakra wɔn suban anaa. Bere a ohui sɛ ne nuanom asakra no, ɔdaa ne ho adi kyerɛɛ wɔn. Akyiri yi, ɔka kyerɛɛ wɔn sɛ: “Munnsuro. Mɛkɔ so ara ama mo ne mo mma nkumaa nyinaa aduan.” Bible no toaa so sɛ: “Ɔkyekyee wɔn werɛ kaa wɔn koma too wɔn yam.”—Gen. 50:21.\n17. Sɛ afoforo di mfomso a, dɛn na wobɛyɛ?\n17 Esiane sɛ yɛn nyinaa tumi di mfomso nti, yɛreka yi, ebia yɛn nso yɛreyɛ nneɛma bi a ɛhaw afoforo. Sɛ yehu sɛ yɛayɛ biribi ma ahaw obi a, Bible ka sɛ yɛnkɔ ne nkyɛn na yɛne no nkosiesie yɛn ntam. (Kenkan Mateo 5:23, 24.) Afoforo de yɛn bɔne kyɛ yɛn a, yɛn ani gye. Enti ɛsɛ sɛ yɛn nso de afoforo bɔne kyɛ wɔn. Kolosefo 3:13 ka sɛ: “Sɛ obi wɔ asɛm tia ne yɔnko a, monkɔ so nnya mo ho abotare na momfa mfirifiri mo ho korakora. Sɛnea Yehowa de afiri mo no, mo nso monyɛ saa ara.” Bible ka kyerɛ Kristofo wɔ 1 Korintofo 13:5 sɛ, ɔdɔ ‘mfa bɔne nhyɛ ne mu.’ Sɛ yɛde afoforo mfomso firi wɔn a, Yehowa nso de yɛn de befiri yɛn. Nokwasɛm ne sɛ, sɛ yedi mfomso a, yɛn Agya a ɔyɛ mmɔborɔhunufo no ne yɛn di no yiye. Enti ɛsɛ sɛ Kristofo suasua Yehowa bere a afoforo afom wɔn.—Kenkan Dwom 103:12-14.\nƆWƐN-ABAN—NEA ADESUA NSƐM WOM June 2016


Obi Ayɛ Ade Ma Ayɛ Wo Yaw—Bere a Yɛwɔ ‘Asɛm Tia Yɛn Yɔnko’ (Kolosefoɔ 3:13)\nObi Ayɛ Ade Ma Ayɛ Wo Yaw—Bere a Yɛwɔ ‘Asɛm Tia Yɛn Yɔnko’\n“Onuawa bi a me ne no wɔ asafo mu twaa asɛm too me so sɛ mawia ne sika. Asafo no mufo binom tee; ebinom gye dii, na afoforo nso annye anni. Akyiri yi, onuawa no ka kyerɛɛ me sɛ wahu sɛ ɛnyɛ me na mefaa sika no. Ɛwom sɛ ɔpaa me kyɛw deɛ, nanso mekaa no me komam sɛ nea wama m’afa mu nti, merentumi mfa nkyɛ no da.”—Linda.\nASƐM a ɛtoo Linda no bi ato wo pɛn anaa? Nea Linda yɔnko gyidini yɛe no ma ɔdii yaw paa. Awerɛhosɛm ne sɛ, ebinom ama afoforo nneyɛe ahaw wɔn araa ma aka wɔn som. Woahyia asɛm a ɛte saa pɛn?\nObi Bɛtumi ‘Atete Yɛn Afiri Onyankopɔn Dɔ Ho’?\nNokwasɛm ne sɛ, sɛ yɛn yɔnko gyidini bi yɛ yɛn ade ma ɛyɛ yɛn yaw a, ɛbɛtumi ayɛ den paa sɛ yɛde bɛkyɛ no. Nanso, ɛsɛ sɛ Kristofo dodɔ wɔn ho. (Yohane 13:34, 35) Sɛ yɛn yɔnko gyidini bi ayɛ yɛn bɔne a, ɛbɛtumi ahaw yɛn adwene paa na yɛadi ho yaw.—Dwom 55:12.\nƐwom, Bible ka sɛ ɛtɔ da a, Kristoni bɛtumi anya ‘asɛm atia ne yɔnko.’ (Kolosefoɔ 3:13) Nanso, sɛ asɛm a ɛte saa to yɛn a, ɛbɛtumi ayɛ den ama yɛn paa. Biribi wɔ hɔ a ɛbɛtumi aboa yɛn anaa? Susu Bible mu afotusɛm mmiɛnsa yi ho hwɛ:\nYɛn soro Agya no hu biribiara. Yehowa hu biribiara a ɛrekɔ so, na sɛ obi ne yɛn anni no yie ma yɛhu amane a, ɔhu. (Hebrifoɔ 4:13) Bio nso, sɛ yɛhu amane a, ɛyɛ Yehowa yaw. (Yesaia 63:9) Yehowa mma kwan sɛ “ahohia anaa ahometeɛ,” anaa biribi foforo biara ‘bɛtete yɛn afiri Onyankopɔn dɔ ho.’ Ne somfo biara mpo rentumi ntete yɛn mfi ne dɔ ho. (Romafoɔ 8:35, 38, 39) Ɛnneɛ yɛn nso ɛnsɛ sɛ yɛma biribiara anaa obiara tete yɛne Yehowa ntam?\nSɛ yɛde bɔne kyɛ a, ɛnkyerɛ sɛ yɛsosɔ bɔne so. Sɛ obi yɛ yɛn bɔne na yɛde kyɛ no a, ɛnkyerɛ sɛ yɛsosɔ bɔne so, yɛpene so, anaa yɛbu no sɛ ɛnyɛ hwee. Kae sɛ, Yehowa nsosɔ bɔne so, nanso sɛ ɔhu sɛ ɛho hia sɛ ɔde bɔne kyɛ a, ɔyɛ saa. (Dwom 103:12, 13; Habakuk 1:13) Sɛ Yehowa ka kyerɛ yɛn sɛ yɛmfa afoforo bɔne nkyɛ wɔn a, na ɔreka akyerɛ yɛn sɛ yɛnsuasua no. Yehowa rennya “yɛn ho menasepɔ daa.”—Dwom 103:9; Mateo 6:14.\nSɛ yɛyi menasepɔ fi yɛn mu a, ɛboa yɛn ankasa. Ɔkwan bɛn so? Fa no sɛ woafa ɛboɔ a emu nyɛ duru ato wo nsam. Woatene wo nsa no mu. Sɛ woankura mu ankyɛ a, ɛrenhaw wo. Nanso, sɛ woyɛ w’adwene sɛ wobɛkura mu akyɛ a, dɛn na ɛbɛsi? Wobɛtumi akura mu bere tenten sɛn? Simma kakra, dɔnhwerew baako, anaa nea ɛboro saa? Ɛyɛ dɛn ara a, wo nsa bɛgyene! Ɛwom, ɛboɔ no mu duru ankasa rensesa. Nanso wokura mu kyɛ a, ɛbɛyɛ wo sɛ emu yɛ duru. Saa ara na menasepɔ te. Sɛ yɛde obi ho abufuo ketewaa bi mpo hyɛ yɛn mu kyɛ a, yɛn ara na yɛrepira yɛn ho. Enti ɛnyɛ nwonwa sɛ Yehowa ka kyerɛ yɛn sɛ yɛnyi menasepɔ mfi yɛn mu. Ɛyɛ nokware paa sɛ, sɛ yɛamfa afoforo ho abufuo anhyɛ yɛn mu a, yɛn ankasa na ɛboa yɛn.—Mmebusɛm 11:17.\nSɛ yɛyi menasepɔ fi yɛn mu a, ɛboa yɛn ankasa\n“Ɛyɛɛ Me sɛ Yehowa Ankasa na Ɔne Me Rekasa”\nBere a Linda yɔnko gyidini bi yɛɛ no ade ma ɛyɛɛ no yaw no, dɛn na ɛboaa no ma enti wamfa anhyɛ ne mu? Nea ɛboaa no no bi ne sɛ, ɔdwendwenee Bible mu nsɛm a ɛka sɛ yɛmfa bɔne nkyɛ no bi ho. (Dwom 130:3, 4) Ade a ɛkaa Linda paa ne sɛ, ɔhuu sɛ sɛ yɛde afoforo bɔne kyɛ wɔn a, Yehowa nso de yɛn deɛ bɛkyɛ yɛn. (Efesofoɔ 4:32–5:2) Ɔkaa sɛnea Bible mu afotusɛm yi kaa no no ho asɛm sɛ: “Ɛyɛɛ me sɛ Yehowa ankasa na ɔne me rekasa.”\nBere bi akyi no, Linda tumi yii menasepɔ no fii ne mu. Ɔyii ne yam de kyɛɛ onuawa no, na nnɛ onuawa no yɛ n’adamfo paa. Seesei Linda gu so ara resom Yehowa. Nya awerɛhyem sɛ Yehowa pɛ sɛ ɔboa wo ma wo nso woyɛ saa ara.\nMarie ka sɛ: “Bere a metwee me ho fii asafo no ho no, medii yaw. Nanso Bɛn Yehowa nwoma no ma mekaee sɛ Yehowa wɔ ɔdɔ na ne yam ye paa. Bere a mekenkanee no, mesan nyaa Yehowa ho dɔ bio.” Saa nwoma no ti 26 ne ti 30 ma yɛhu nea enti a Yehowa de bɔne kyɛ. Afei nso ɛma yɛhu sɛnea ɔde bɔne kyɛ ne sɛnea yɛbɛtumi asuasua no.


Ɛster 5 AKCB - Matteus 5 LB\n1Nnansa akyi no, Ɛster hyɛɛ nʼahemmea atade kɔɔ ahemfi no adiwo hɔ a ɛbɛn ɔhene no asa so. Na ɔhene no te nʼahengua so a nʼani kyerɛ abɔnten kwan ano. 2Bere a ohuu Ɔhemmea Ɛster sɛ ogyina adiwo hɔ no, ogyee no fɛw so. Ɔde sikakɔkɔɔ ahempema no kyerɛɛ ne so. Enti Ɛster bɛn kosoo pema no ti.\n3Na ɔhene no bisaa no se, “Ɔhemmea Ɛster, dɛn na wohwehwɛ? Wʼabisade ne dɛn? Sɛ ɛyɛ ahemman no fa koraa a, mede bɛma wo!”\n4Na Ɛster buae se, “Sɛ ɛyɛ wo pɛ a, Ɔhempɔn, wo ne Haman mmra aponto a masiesie ama wo nnɛ no ase.”\n5Ɔhene no dan ne ho, ka kyerɛɛ nʼasomfo no se, “Monka nkyerɛ Haman se, ɔmmra aponto no ase mprempren ara, sɛnea Ɛster asrɛ no.”\nEnti ɔhene ne Haman kɔɔ Ɛster aponto no ase. 6Na bere a wogu so renom nsa no, ɔhene no ka kyerɛɛ Ɛster se, “Afei, ka nea wohwehwɛ pa ara no kyerɛ me. Wʼadesrɛde yɛ dɛn? Sɛ wubisa mʼaheman mu fa koraa a, mede bɛma wo.”\n7Ɛster buae se, “Mʼadesrɛ a me koma da ho pa ara ni: 8Sɛ ɔhempɔn ani sɔ me, na ɔpɛ sɛ ɔyɛ mʼadesrɛ ma me a, anka ɔkyena wo ne Haman mmra ɔpon a mɛto wo no ase. Na ɔkyena, mɛkyerɛ wo eyi nyinaa ase.”\nHaman Pɛ Mordekai Wu\n9Haman fii aponto no ase no, na nʼani agye mmoroso! Nanso ohuu Mordekai a ɔte pon no ano a wansɔre na ne ho ampopo wɔ nʼanim no, ne bo fuwii. 10Nanso Haman hyɛɛ ne ho so kɔɔ fie. Afei, ɔboaboaa ne nnamfonom a ne yere Seres ka ho no ano, 11de ahonya ne mma dodow a ɔwɔ hoahoaa ne ho wɔ wɔn anim. Ɔde abasobɔde ahorow a ɔhene ama no no nso ne sɛnea wɔasi no panyin wɔ mpanyimfo nkae no so no nso tuu ne ho. 12Haman ka kaa ho se, “Ɛnyɛ ɛno nko! Ɔhemmea Ɛster too nsa frɛɛ me ne ɔhene no ankasa kɔɔ nʼaponto ase. Na wato nsa afrɛ me sɛ, ɔpɛ sɛ me ne no ne ɔhene no didi bio ɔkyena. 13Nanso sɛ mihu Yudani Mordekai sɛ ɔda so te ahemfi pon ano a, me bo nnwo koraa.”\n14Haman yere Seres ne ne nnamfonom no maa no adwene se, “Yɛ dua a wɔsɛn nnipa wɔ so a ne sorokɔ yɛ anammɔn aduɔson anum na anɔpa ka kyerɛ ɔhene no se, ɔnsɛn Mordekai wɔ so. Sɛ wɔyɛ no saa a, wode anigye ne ɔhene no bɛkɔ aponto no.” Saa adwenkyerɛ yi sɔɔ Haman ani yiye ma ɔhyɛɛ sɛ wonsi dua a wɔsɛn nnipa wɔ so no.\nAKCB : Ɛster 5


Beresosɛm Nhoma a Edi Kan 29:1-30\nWoyii ntoboa boaa asɔrefi no si (1-9)\nDawid mpaebɔ (10-19)\nƆman no ani gyei; Solomon ahenni (20-25)\nDawid wui (26-30)\n29 Ɛnna Ɔhene Dawid ka kyerɛɛ bagua no nyinaa sɛ: “Me ba Solomon a Onyankopɔn apaw no+ no yɛ abofra a ne ho nkokwawee,*+ nanso adwuma no so, efisɛ asɔrefi* no nyɛ onipa de, na mmom Yehowa Nyankopɔn de.+ 2 Nea m’ahoɔden betumi biara, maboaboa ano asie ama me Nyankopɔn fi no; sika kɔkɔɔ a wɔde bɛyɛ sika kɔkɔɔ nnwuma, dwetɛ a wɔde bɛyɛ dwetɛ nnwuma, kɔbere a wɔde bɛyɛ kɔbere nnwuma, nnade a wɔde bɛyɛ nnade nnwuma,+ nnua a wɔde bɛyɛ nnua nnwuma;+ abohene tuntum, nhyehyem abo, abo fɛfɛ a wɔde di adwini, aboɔden abo nyinaa, ne alabasta abo pii. 3 Afei nso, me Nyankopɔn fi a m’ani gye ho nti,+ me ara mede me sika kɔkɔɔ ne me dwetɛ nso aka ho ama me Nyankopɔn fi; mede aka biribiara a maboaboa ano asie+ ama ofi kronkron no ho. 4 Nea ɛka ho ne Ofir sika kɔkɔɔ+ dwetikɛse* 3,000, ne dwetɛ a wɔayiyi mu dwetikɛse 7,000 a wɔde bedura adan no afasu ho; 5 sika kɔkɔɔ a wɔde bɛyɛ sika nnwuma, dwetɛ a wɔde bɛyɛ dwetɛ nnwuma, ne nea adwumfo de bɛyɛ wɔn nsa ano adwuma nyinaa. Afei, hena na wayi ne yam sɛ ɛnnɛ, ɔbɛkyɛ Yehowa ade?”+ 6 Ɛnna agyanom abusuafi mpanyimfo ne Israel mmusuakuw mpanyimfo ne apem apem ne ɔhaha so+ ahwɛfo ne mpanyimfo a wɔhwɛ ɔhene nnwuma so+ no yii wɔn yam de biribi bae. 7 Enti nea wɔde bɛboaa nokware Nyankopɔn fi som adwuma ni: sika kɔkɔɔ no yɛ dwetikɛse 5,000, darik* 10,000, dwetɛ no yɛ dwetikɛse 10,000, kɔbere dwetikɛse 18,000, ne dade dwetikɛse 100,000. 8 Obiara a ɔwɔ aboɔden abo no, ɔde bɛkaa Yehowa fi akorade no ho, na wɔde hyɛɛ Gersonni+ Yehiel+ nsa. 9 Ɔman no dii ahurusi sɛ wɔde ayamye afɔre bae, efisɛ koma nyinaa mu na wofi yii ntoboa maa Yehowa;+ na Ɔhene Dawid nso dii ahurusi kɛse. 10 Ɛnna Dawid hyiraa Yehowa wɔ bagua no nyinaa anim. Dawid kae sɛ: “O Yehowa, wone yɛn agya Israel Nyankopɔn; ayeyi nka wo daa daa.* 11 O Yehowa, wo na kɛseyɛ+ ne tumi+ ne anuonyam ne hyerɛn ne nidi* wɔ wo;+ na nea ɛwɔ ɔsoro ne asaase so nyinaa yɛ wo dea.+ O Yehowa, wo na ahenni wɔ wo,+ na wo nso na woakyerɛ sɛ wokorɔn sen ade nyinaa. 12 Wo nkyɛn na ahonya ne anuonyam fi,+ na wudi ade nyinaa so;+ wo na tumi ne kɛseyɛ wɔ wo nsam,+ na obiara kɛseyɛ ne n’ahoɔden wɔ wo nsam.+ 13 Afei yɛn Nyankopɔn, yɛda wo ase, na wo din a ɛwɔ anuonyam no, yeyi no ayɛ. 14 “Anka me ne hena, na me man nso yɛ dɛn a yɛanya kwan afi yɛn pɛ mu ayi ntoboa sɛɛ? Wo na ade nyinaa wɔ wo, enti nea yɛde ama wo biara, wo nsam na efi. 15 Yɛn de, yɛyɛ ahɔho ne atubrafo wɔ w’anim te sɛ yɛn agyanom nyinaa.+ Yɛn nkwa nna wɔ asaase so te sɛ sunsuma,+ na anidaso nnim. 16 O Yehowa yɛn Nyankopɔn, nneɛma bebree a yɛaboaboa ano de rebesi ofi ama wo din kronkron yi nyinaa, wo nsam na efi, na ne nyinaa wɔ wo. 17 O me Nyankopɔn, minim sɛ wohwehwɛ komam,+ na nea n’abrabɔ di mu* na ɔsɔ w’ani.+ Me de, koma a emu tew* mu na mayi me yam de nneɛma yi nyinaa aba, na wo man a wɔwɔ ha yi nso, wɔayi wɔn yam de nneɛma abɛboa ma m’ani agye aboro so. 18 O Yehowa, yɛn agyanom Abraham, Isak, ne Israel Nyankopɔn, ma adwene ne koma pa a wo man anya no ntena hɔ daa, na kyerɛ wɔn koma kwan bra wo nkyɛn.+ 19 Na me ba Solomon nso, ma no koma a edi mu,+ na onni wo mmara nsɛm,+ wo nkaesɛm, ne w’ahyɛde so; ɔnyɛ ne nyinaa na onsi asɔrefi* a maboaboa ho nneɛma ano asie no.”+ 20 Ɛnna Dawid ka kyerɛɛ bagua no nyinaa sɛ: “Munyi Yehowa mo Nyankopɔn ayɛ.” Na bagua no nyinaa bɔɔ wɔn mu ase de wɔn anim butubutuw fam wɔ Yehowa ne ɔhene anim, na woyii wɔn agyanom Nyankopɔn Yehowa ayɛ. 21 Ade kyee no, wɔtoaa so de nneɛma bɔɔ afɔre maa Yehowa, na wɔbɔɔ ɔhyew afɔre maa Yehowa;+ wɔde anantwinini nkumaa 1,000, adwennini 1,000, adwennini nkumaa 1,000 ne ɛho afɔrebɔ nsã;+ wɔbobɔɔ afɔre pii maa Israel nyinaa.+ 22 Saa da no, wɔde anigye kɛse didi nomee wɔ Yehowa anim,+ ɛnna wɔsan sii Dawid ba Solomon hene, na wɔsraa no sɛ ɔkannifo+ wɔ Yehowa anim, na Sadok nso, wɔhyɛɛ no sɔfo.+ 23 Ɛnna Solomon dii ne papa Dawid ade, na ɔtenaa Yehowa ahengua so+ dii hene; esii no yiye, na Israelfo nyinaa yɛɛ osetie maa no. 24 Mpanyimfo+ ne akatakyi+ no ne Ɔhene Dawid mma no nyinaa+ nso brɛɛ wɔn ho ase maa Ɔhene Solomon. 25 Na Yehowa maa Solomon yɛɛ kɛse paa wɔ Israel nyinaa ani so, na ɔma onyaa anuonyam n’ahenni mu, na ahemfo a wodii n’anim bae mu biara annya bi saa wɔ Israel.+ 26 Enti Yese ba Dawid dii Israel nyinaa so hene, 27 na mfe* dodow a ɔde dii Israel so hene no si mfe 40. Ɔtenaa Hebron dii ade mfe 7,+ na ɔtenaa Yerusalem nso dii ade mfe 33.+ 28 Onyin bɔɔ akwakoraa,+ na odii nna mee ansa na ɔrewu; onyaa ahonyade ne anuonyam pii, na ne ba Solomon bedii n’ade.+ 29 Ɔhene Dawid ho nsɛm nyinaa, efi mfiase kosi awiei, wɔakyerɛw ne nyinaa wɔ ɔdehwɛfo Samuel, odiyifo Natan,+ ne ɔdehufo Gad+ nsɛm no mu; 30 nsɛm a ɛwom no bi nso ne n’ahenni ho nsɛm nyinaa, ne kɛseyɛ, nsɛm a esisii ne bere so, ne nea esisii Israel ne ahenni a atwa ne ho ahyia nyinaa mu.\n^ Anaa “ɔyɛ mmerɛw.”\n^ Anaa “abankɛse; fikɛse.”\n^ Anaa “mmaninyɛ.”\n^ Anaa “ɔnantew trenee mu; ɔnantew teeyɛ mu.”\n^ Anaa “komam teeyɛ.”


Atemmufoɔ 15 ASCB - मत्ती 15 NCA\nSamson Aweretɔ Wɔ Filistifoɔ So\n1Akyire yi, ayuotwaberɛ mu no, Samson faa abirekyie ba sɛ ɔde rekɔkyɛ ne yere. Ɔpɛɛ sɛ anka ɔkɔda ne nkyɛn nanso, ɔbaa no agya amma no mu ɛkwan.\n2Ɔbaa no agya no kaa sɛ, “Medwenee sɛ na wotan no, ɛno enti, mede no ama ɔbarima a na ɔdi wʼanan ase wɔ mo ayeforɔhyia mu no. Nanso, hwɛ ne nuabaa ho yɛ fɛ sen no. Ware no si anan.”\n3Samson kaa sɛ, “Saa ɛberɛ yi, obiara rentumi mmɔ me soboɔ wɔ biribiara a merebɛyɛ mo Filistifoɔ ho.” 4Afei ɔfiri hɔ kɔeɛ, kɔkyeree asakraman ahasa. Ɔkyekyeree sakraman mmienu mmienu dua bɔɔ ho. Mmienu biara nso, ɔkyekyeree ogyatɛn fam ho. 5Ɔsɔɔ ogyatɛn no na ɔmaa asakraman no tuu mmirika faa Filistifoɔ mfuo mu. Ɔhyee wɔn ayuo nyinaa pasaa; deɛ wɔahyehyɛ no apa so ne deɛ wɔnntwaeɛ nyinaa. Ɔsɛee wɔn bobefuo ne ngo nnua nyinaa.\n6Filistifoɔ no bisaa sɛ, “Na hwan na ɔyɛɛ saa amumuyɛ yi?” Wɔn ara buaa sɛ, “Ɛyɛ Samson ɛfiri sɛ, nʼase barima a ɔfiri Timna de Samson yere ama ɔbarima a na ɔdi ne nan ase wɔ wɔn ayeforɔhyia mu no awadeɛ.” Enti, Filistifoɔ kɔkyeree ɔbaa no ne nʼagya hyee wɔn ma wɔwuiɛ.\n7Samson suaee sɛ, “Esiane deɛ moayɛ yi enti, mɛtua mo so ka na merennyae ara da kɔsi sɛ me bo bɛtɔ me yam!” 8Enti, ɔde abufuo kɔto hyɛɛ Filistifoɔ no so kunkumm wɔn mu bebree. Afei, ɔkɔtenaa ɔbodan bi a ɛwɔ ɔbotan bi mu wɔ Etam.\n9Filistifoɔ no nso kyeree sraban wɔ Yuda sɛee Lehi kuro no de tuaa ne so ka. 10Yuda mmarima bisaa Filistifoɔ no sɛ, “Adɛn enti na moto hyɛ yɛn so saa?”\nFilistifoɔ no buaa sɛ, “Yɛaba sɛ yɛrebɛkyere Samson. Deɛ ɔyɛɛ yɛn no, yɛrebɛtua no so ka.” 11Enti, Yudafoɔ mpensa kɔɔ ɔbodan a ɛwɔ ɔbotan mu wɔ Etam no sɛ wɔrekɔkyere Samson. Wɔka kyerɛɛ Samson sɛ, “Wonnim sɛ Filistifoɔ na wɔdi yɛn so? Ɛdeɛn na woreyɛ yɛn yi?”\nNanso, Samson buaa wɔn sɛ, “Deɛ wɔyɛɛ me no na metuaa wɔn so ka.”\n12Nanso, Yuda mmarima ka kyerɛɛ no sɛ, “Yɛaba sɛ yɛrebɛkyekyere wo na yɛde wo akɔma Filistifoɔ.”\nSamson kaa sɛ, “Ɛyɛ, nanso, monhyɛ me bɔ sɛ mo ankasa deɛ, morenkum me.”\n13Wɔbuaa sɛ, “Yɛbɛkyekyere wo de wo akɔma Filistifoɔ. Yɛrenkum wo.” Enti, wɔde ahoma foforɔ mmienu guu ne so kyekyeree no pampee, twee no firii ɔbotan no mu.\n14Samson duruu Lehi no, Filistifoɔ no bɔɔ ose. Na Awurade Honhom tumi mu ahoɔden baa Samson so. Ɔtetee nhoma a ɛgu ne nsa so no mu te sɛ nhoma nketewa bi a ogya aka, maa ne nyinaa tete firii nʼabakɔn guu fam. 15Afei, ɔmaa afunumu apantan bi a na ɛda fam so de kunkumm Filistifoɔ apem. 16Na Samson kaa sɛ,\n“Mede afunumu apantan,\nAhɔre wɔn sɛ esie!\nMede afunumu apantan,\nakunkum mmarima apem!”\n17Na ɔwiee kasa no, ɔtoo apantan no tweneeɛ. Na wɔtoo beaeɛ hɔ edin Ramat-Lehi a aseɛ ne Apantan bepɔ.\n18Ɛbaa sɛ osukɔm dee Samson yie enti ɔsu frɛɛ Awurade sɛ, “Wonam wʼakoa ahoɔden so adi saa nkonim kɛseɛ yi. Na enti osukɔm nku me, na mentɔ wɔ saa abosonsomfoɔ yi nsam?” 19Enti, Awurade maa nsuo pue firii tokuro bi mu wɔ Lehi asase so baabi. Na Samson nom bi no, ne ho sanee no. Na ɔtoo hɔ din sɛ En-Hakore, na ɛda so wɔ Lehi de bɛsi ɛnnɛ.\n20Samson yɛɛ Israel so ɔtemmufoɔ mfeɛ aduonu ɛberɛ a na Filistifoɔ di Israel asase so no.\nASCB : Atemmufoɔ 15


Luka Asɛmpa 18:1-43\nOkunafo a wampa abaw no ho mfatoho no (1-8)\nFarisini ne obi a ogyigye tow (9-14)\nYesu ne mmofra no (15-17)\nOtumfo sikani bi bisaa no asɛm (18-30)\nYesu kaa ne wu ho asɛm bio (31-34)\nOnifuraefo bi a ɔsrɛsrɛ ade huu ade (35-43)\n18 Afei ɔtoaa so maa wɔn mfatoho bi de kyerɛe sɛ, ehia sɛ wɔbɔ mpae daa a wɔmpa abaw.+ 2 Ɔkae sɛ: “Ná ɔtemmufo bi wɔ kurow bi mu. Ná onsuro Onyankopɔn, na na ommu nnipa. 3 Ná ɔbea kunafo bi nso wɔ kurow no mu, na na ɔtaa kɔ ɔtemmufo no nkyɛn kɔka kyerɛ no sɛ, ‘Hwɛ bu atɛntrenee ma me wɔ nea me ne no anya asɛm no ntam.’ 4 Ɔtemmufo no twentwɛn ne nan ase kyɛe, nanso akyiri yi, ɔkae wɔ ne tirim sɛ, ‘Ɛwom sɛ minsuro Onyankopɔn, na mimmu onipa biara de, 5 nanso, sɛnea ɔbea kunafo yi kɔ so haw me nti, mɛhwɛ ama wanya atɛntrenee, na wankɔ so amfa n’asɛm ammeguan me ho.’”+ 6 Afei Awurade kae sɛ: “Muntie nea ɔtemmufo a ɔnteɛ no mpo kae! 7 Ɛwom sɛ Onyankopɔn tɔ ne bo ase+ de, nanso munnye nni sɛ obebu atɛntrenee ama wɔn a wapaw wɔn a wosu frɛ no awia ne anadwo+ no anaa? 8 Mereka akyerɛ mo sɛ, obebu atɛntrenee ama wɔn ntɛm. Nanso sɛ onipa Ba no ba a, obehu gyidi a ɛte saa* wɔ asaase so ampa?” 9 Afei, ebinom a na wogye wɔn ho di sɛ wɔyɛ atreneefo a na wɔmfa nnipa a aka nyɛ hwee no, ɔmaa wɔn mfatoho yi: 10 “Mmarima baanu kɔɔ asɔrefi hɔ kɔbɔɔ mpae; ɔbaako yɛ Farisini, ɛnna ɔbaako nso gyigye tow. 11 Farisini no sɔre gyinae, na ofii ase bɔɔ mpae yi wɔ ne tirim sɛ, ‘O Onyankopɔn, meda wo ase sɛ mente sɛ nnipa a aka no, asisifo,* wɔn a wɔnteɛ, awaresɛefo, anaa nea ogyigye tow yi mpo. 12 Nnawɔtwe biara meyɛ akɔnkyen* mprenu, na biribiara a minya no, miyi so ntotoso du du.’+ 13 Na nea ogyigye tow no de, okogyinaa akyirikyiri, na wampɛ sɛ ɔma ne ti so hwɛ soro mpo. Na mmom, ɔbobɔɔ ne koko mpɛn pii kae sɛ, ‘O Onyankopɔn, hu me mmɔbɔ, na meyɛ ɔdebɔneyɛfo.’+ 14 Mereka akyerɛ mo sɛ, bere a ɔbarima yi kɔɔ ne fi no, Onyankopɔn buu no ɔtreneeni sen Farisini no.+ Efisɛ obiara a ɔma ne ho so no, wɔbɛbrɛ no ase, na obiara a ɔbrɛ ne ho ase no, wɔbɛma no so.”+ 15 Afei nkurɔfo de wɔn mma nketewa brɛɛ no sɛ ɔmfa ne nsa nka wɔn,* nanso bere a n’asuafo no hui no, wofii ase kaa wɔn anim.+ 16 Nanso, Yesu frɛɛ mmofra no baa ne nkyɛn, na ɔkae sɛ: “Momma mmofra nkumaa no mmra me nkyɛn, na munnsiw wɔn kwan, efisɛ wɔn a wɔte saa na Onyankopɔn Ahenni no yɛ wɔn dea.+ 17 Nokwarem mereka akyerɛ mo sɛ, obiara a onnye Onyankopɔn Ahenni te sɛ abofra kumaa no, ɔrenkɔ mu da.”+ 18 Na atumfo no baako bisaa no sɛ: “Ɔkyerɛkyerɛfo Pa, dɛn na menyɛ na manya daa nkwa?”+ 19 Ɛnna Yesu ka kyerɛɛ no sɛ: “Adɛn nti na wofrɛ me papa? Obiara nyɛ papa gye ɔbaako pɛ; ɔno ne Onyankopɔn.+ 20 Wunim mmara no: ‘Nsɛe aware,+ nni awu,+ mmɔ korɔn,+ nni adanse a ɛnyɛ nokware,*+ di wo papa ne wo maame ni.’”+ 21 Ɛnna ɔkae sɛ: “Madi eyinom nyinaa so fi me mmofraase.” 22 Bere a Yesu tee nea ɔkae no, ɔka kyerɛɛ no sɛ: “Aka wo ade baako: Tɔn nea wowɔ nyinaa, na kyekyɛ nea wubenya no ma ahiafo, na wubenya agyapade wɔ soro; na bra bedi m’akyi.”+ 23 Bere a ɔtee eyi no, ne werɛ howee paa, efisɛ na ɔwɔ sika bebree.+ 24 Yesu hwɛɛ no, na ɔkae sɛ: “Monhwɛ sɛnea ɛyɛ den sɛ asikafo bɛkɔ Onyankopɔn Ahenni mu!+ 25 Nokwarem no, ɛyɛ mmerɛw sɛ yoma bɛfa paane a wɔde pam ade aniwa mu sen sɛ osikani bɛkɔ Onyankopɔn Ahenni mu.”+ 26 Wɔn a wɔtee eyi no kae sɛ: “Ɛnde, hena paa na wobetumi agye no nkwa?”+ 27 Ɔkae sɛ: “Nea ɛrentumi nyɛ yiye wɔ nnipa fam no, Onyankopɔn fam de, ebetumi ayɛ yiye.”+ 28 Na Petro kae sɛ: “Hwɛ! Yɛagyaw yɛn nneɛma hɔ abedi w’akyi.”+ 29 Ɔka kyerɛɛ wɔn sɛ: “Nokwarem mereka akyerɛ mo sɛ, obiara nni hɔ a wagyaw ɔdan anaa ɔyere anaa nua mmarima anaa awofo anaa mma, Onyankopɔn Ahenni nti,+ 30 a ɔrennya no mmɔho pii saa bere yi, ne daa nkwa wɔ wiase* a ɛreba no mu.”+ 31 Afei ɔde Dumien no kɔɔ nkyɛn, na ɔka kyerɛɛ wɔn sɛ: “Hwɛ! Yɛreforo akɔ Yerusalem, na nea wɔnam adiyifo no so akyerɛw afa onipa Ba no ho nyinaa bɛba mu.+ 32 Ebi ne sɛ, wobeyi no ama amanaman mufo+ ama wɔadi ne ho agoru,+ na wɔayeyaw no, na wɔatetew ntasu agu no so.+ 33 Na sɛ wɔbɔ no mmaa wie a, wobekum no,+ na da a ɛto so abiɛsa no, obenyan.”+ 34 Nanso, wɔanhu nea nneɛma yi mu biara kyerɛ, efisɛ na wɔde nsɛm yi asie wɔn, na wɔante asɛm a Yesu kae no ase. 35 Na bere a Yesu rebɛn Yeriko no, na onifuraefo bi te kwankyɛn resrɛsrɛ ade.+ 36 Ɔtee sɛ nnipadɔm bi retwam, enti ofii ase bisaa nea ɛrekɔ so. 37 Wɔka kyerɛɛ no sɛ: “Yesu, Nasaretni no na ɔretwam!” 38 Ɛnna ɔteɛɛm sɛ: “Yesu, Dawid Ba, hu me mmɔbɔ!” 39 Na wɔn a wodi anim no teɛteɛɛ no sɛ ɔnyɛ komm, nanso afei koraa na ɔteɛteɛɛm kɛse sɛ: “Dawid Ba, hu me mmɔbɔ!” 40 Afei Yesu gyinae, na ɔkae sɛ wɔmfa ɔbarima no mmrɛ no. Bere a oduu Yesu nkyɛn no, Yesu bisaa no sɛ: 41 “Dɛn na wopɛ sɛ meyɛ ma wo?” Ɔkae sɛ: “Awurade, ma minhu ade.” 42 Enti Yesu ka kyerɛɛ no sɛ: “Hu ade; wo gyidi ama wo ho atɔ wo.”+ 43 Ɛhɔ ara na ohuu ade, na ofii ase dii n’akyi,+ na ɔhyɛɛ Onyankopɔn anuonyam. Afei nso, bere a nkurɔfo no nyinaa hui no, woyii Onyankopɔn ayɛ.+\n^ Anaa “gyidi yi.” Nt., “gyidi no.”\n^ Anaa “apoobɔfo.”\n^ Anaa “midi mmuada.”


Romans 3 NIV – Romafo 3 AKCB | Biblica\nRomans 3 NIV – Romafo 3 AKCB\n1Ɛno de, na Yudaniyɛ so mfaso ne dɛn, anaasɛ twetiatwa so wɔ mfaso bi? 2Yiw mfaso wɔ so. Nea edi kan no, Onyankopɔn de ne nsɛm ahyɛ wɔn nsa.\n3Na sɛ ebinom nni gyidi ɛ? Gyidi a wonni no kyerɛ sɛ Onyankopɔn nyɛ ɔnokwafo ana? 4Ɛnte saa koraa! Sɛ obiara yɛ ɔtorofo a, Onyankopɔn de, ɔyɛ ɔnokwafo, sɛnea wɔakyerɛw se,\n“Wudi bem wɔ wo kasa mu\nna woteɛ wɔ wʼatemmu mu.”\n5Na obi bɛka se, “Sɛ yɛn bɔne a yɛyɛ no da Onyankopɔn trenee adi kann a, adɛn nti na ɛsɛ sɛ Onyankopɔn abufuwhyew ba yɛn so?” (Merekasa sɛ onipa) 6Dabi da! Sɛ Onyankopɔn nyɛ ɔtreneeni a, ɛbɛyɛ dɛn na watumi abu wiase atɛn? 7Obi begye akyinnye aka se, “Sɛ me nkontompo ma Onyankopɔn nokware da adi na nʼanuonyam boro so a, ɛno de, adɛn nti na Onyankopɔn bu me fɔ sɛ ɔdebɔneyɛni?” 8Ebinom nso bɛka se, “Ɛno de, momma yɛnyɛ bɔne sɛnea biribi pa befi mu aba!” Nnipa bi mpo ka se saa asɛm yi na yɛka. Onyankopɔn bebu wɔn atɛn.\n9Afei, dɛn na yɛnka? Yɛn Yudafo yɛ nnipa sen amanamanmufo no ana? Ɛnte saa! Makyerɛ mu dedaw sɛ Yudafo ne amanamanmufo nyinaa yɛ pɛ wɔ bɔne tumi ase. 10Sɛnea Kyerɛwsɛm no ka se,\n“Obiara nyɛ ɔtreneeni;\nna obiara nni hɔ a ɔhwehwɛ Onyankopɔn akyi kwan.\n12Nnipa nyinaa atwe wɔn ho afi Onyankopɔn ho;\n13“Wɔn anom te sɛ ɔda a abue;\nna wɔn tɛkrɛma ka nnaadaasɛm.”\n“Wɔn anofafa ka nsɛm a ɛte sɛ ɔwɔ ano bɔre.\n14Nnome a ɛyɛ hu na efi wɔn anom ba.”\n15“Wɔnam awudi so pira afoforo ntɛm.\n16Wɔde ɔsɛe ne awerɛhow ba,\n17na wonnim asomdwoe kwan.”\n18“Na wonsuro Onyankopɔn.”\n19Yenim sɛ biribiara a ɛwɔ mmara no mu no, wɔkyerɛw maa wɔn a wɔhyɛ mmara no tumi ase. Mmara no ka eyinom sɛnea ɛbɛyɛ a obiara rennya anoyi, na ama Onyankopɔn akyerɛ sɛ wiase nyinaa di fɔ. 20Efisɛ obiara nni hɔ a sɛ ɔyɛ nea mmara no hyɛ sɛ ɔnnyɛ a, Onyankopɔn bebu no bem. Nea mmara no yɛ ara ne sɛ, ɛma onipa hu sɛ wayɛ bɔne.\n21Wɔada treneeyɛ a efi Onyankopɔn, na emfi mmara no adi. Ɛno na mmara no ne Adiyifo no di ho adanse. 22Saa treneeyɛ a efi Onyankopɔn yi nam gyidi a yɛwɔ wɔ Yesu Kristo mu. Ɛwɔ hɔ ma agyidifo nyinaa. Nsonoe biara nni mu. 23Na nnipa nyinaa ayɛ bɔne ama Onyankopɔn anuonyam abɔ wɔn, 24nanso ɔnam Kristo adom nkwagye no so abu wɔn nyinaa bem. 25Onyankopɔn somaa Kristo sɛ ɔmfa ne ho mmɛbɔ afɔre mma yɛn. Kristo de ne mogya mae, sɛnea ɛbɛyɛ a gyidi a yebenya wɔ ne mu nti wobegye yɛn. Saa afɔre yi ma yehu sɛ, mmere a atwa mu no, Onyankopɔn nam boasetɔ ne adom so de bɔne kyɛe. 26Efisɛ na Onyankopɔn rehwɛ kwan na ɔde wɔn abɛka nea ɔreyɛ saa bere yi no ho. Onyankopɔn yɛɛ eyi de kyerɛɛ ne trenee, efisɛ ɔno ankasa nyɛ nyiyimu, na obu atɛntrenee nso, na sɛ nnebɔneyɛfo gye Yesu di a, obu wɔn sɛ wɔteɛ wɔ nʼani so.\n27Ɛno de, na ahohoahoa wɔ he? Biribiara nni hɔ! Na adɛn nti? Mmara no a yedi so no nti na wagye yɛn anaa? Dabi. Gye a ogye yɛn no nnyina mmara a yedi so, na mmom, egyina gyidi a yɛwɔ wɔ Yesu mu. 28Ne tiaatwa ne sɛ, wɔnam gyidi so na wobu onipa bem, na ɛnyɛ mmara a odi so no nti. 29Onyankopɔn yɛ Yudafo nko ara Nyankopɔn ana? Ɔnyɛ amanamanmufo nso Nyankopɔn bi ana? Ɛyɛ nokware turodoo sɛ ɔyɛ amanamanmufo nso Nyankopɔn. 30Onyankopɔn yɛ baako, na ɔnam gyidi nko ara a Yudafo wɔ so bebu wɔn bem. Na saa ara nso na ɔnam gyidi nko ara so bebu amanamanmufo bem. 31Enti eyi kyerɛ sɛ, ɛsɛ sɛ yɛfa saa gyidi no so gyae Mmara no so di ana? Dabi da, na mmom, sɛ yɛwɔ gyidi a, yɛfoa Mmara no adanse so.\nAKCB : Romafo 3


2 Samuel 24 | Intanɛt So Bible| Wiase Foforɔ Nkyerɛaseɛ\nSamuel Nhoma A Ɛto So Abien 24:1-25\nDawid yɛɛ bɔne sɛ ɔkan ɔman no (1-14)\nNsanyare a edi awu kunkum nnipa 70,000 (15-17)\nDawid sii afɔremuka (18-25)\nƆremmɔ afɔre a ɔrentua hwee (24)\n24 Yehowa bo fuw Israel bio,+ efisɛ obi piapiaa Dawid sɛ: “Kɔ na kɔkan+ Israel ne Yuda.”+ 2 Enti ɔhene ka kyerɛɛ asraafo so panyin Yoab+ a ɔka ne ho no sɛ: “Mesrɛ wo, kokyinkyin Israel mmusuakuw nyinaa mu fi Dan kosi Beer-Seba,+ na monkan ɔman no, na mommɛka ɔman no dodow nkyerɛ me.” 3 Ɛnna Yoab ka kyerɛɛ ɔhene sɛ: “Ma Yehowa wo Nyankopɔn mma ɔman no mmu mmɔ ho 100, na me wura ɔhene mfa n’ani nhu. Adɛn nti na me wura ɔhene pɛ sɛ ɔyɛ saa?” 4 Nanso, ɔhene asɛm bunkam Yoab ne asahene no de so. Enti Yoab ne asahene no fii ɔhene anim kɔe, na wɔkɔkan Israel man no.+ 5 Wokotwaa Yordan, na wɔsoɛɛ Aroer+ wɔ kurow a ɛda bon mu no nifa so,* ɛnna wɔde wɔn ani kyerɛɛ Gadfo asaase so kɔɔ Yaser.+ 6 Afei wɔkɔɔ Gilead+ ne Tatim-Hodsi asaase so, na wɔtoaa so koduu Dan-Yaan, na wotwaam kɔɔ Sidon.+ 7 Ɛnna wɔkɔɔ Tiro,+ kurow a wɔabɔ ho ban no ne Hiwifo+ ne Kaananfo nkurow nyinaa mu, na wokowiei wɔ Negeb+ kurow Beer-Seba+ a ɛwɔ Yuda asaase so no mu. 8 Enti wokyinkyin asaase no nyinaa so, na abosome akron ne nnafua 20 akyi no, wɔsan baa Yerusalem. 9 Afei Yoab de nnipa a wɔkan wɔn no dodow brɛɛ ɔhene; wonyaa Israel mmarima akantinka a wɔde sekan kɔ ɔko 800,000, na Yuda nso, wonyaa mmarima 500,000.+ 10 Bere a Dawid kan ɔman no wiei no, ne koma buu no fɔ.*+ Ɛnna Dawid ka kyerɛɛ Yehowa sɛ: “Ade a mayɛ yi de, mayɛ bɔne+ kɛse. Na afei Yehowa, mepa wo kyɛw, fa w’akoa bɔne kyɛ no,+ na madi nkwaseasɛm paa.”+ 11 Bere a Dawid sɔree anɔpa no, Yehowa ka kyerɛɛ odiyifo Gad+ a ɔyɛ ɔdehufo ma Dawid no sɛ: 12 “Kɔ na kɔka kyerɛ Dawid sɛ, ‘Nea Yehowa aka ni: “Mede nneɛma abiɛsa resi w’anim. Yi mu baako na memfa nyɛ wo.”’”+ 13 Ɛnna Gad baa Dawid anim bɛka kyerɛɛ no sɛ: “Memfa ɔkɔm mmra w’asaase so mfe ason?+ Anaa memma w’atamfo ntaa wo so na guan fi wɔn anim abosome abiɛsa?+ Anaa memma nsanyare a edi awu mmra w’asaase so nnansa?+ Afei dwen ho yiye na ma me mmuae nkɔma nea ɔsomaa me no.” 14 Ɛnna Dawid ka kyerɛɛ Gad sɛ: “Asɛm yi ama mabotow paa. Mesrɛ wo, mma onipa nntwe yɛn aso,*+ ma Yehowa mmom ntwe m’aso,+ efisɛ ne mmɔborɔhunu dɔɔso.”+ 15 Enti Yehowa de nsanyare a edi awu baa Israel so+ fi anɔpa no kosii bere a ɔhyɛe no, na efi Dan kosi Beer-Seba,+ nnipa 70,000 wuwui.+ 16 Bere a ɔbɔfo no de ne nsa kyerɛɛ Yerusalem so sɛ ɔrekokunkum ɛhɔfo no, mmusu a ɛreba no yɛɛ Yehowa mmɔbɔ,*+ enti ɔka kyerɛɛ ɔbɔfo a ɔrekunkum nnipa no sɛ: “Ayɛ yiye! Fa wo nsa to hɔ.” Saa bere no, na Yehowa bɔfo no gyina Yebusini+ Arauna+ awiporowbea no nkyɛn. 17 Bere a Dawid huu ɔbɔfo a ɔrekunkum nnipa no, ɔka kyerɛɛ Yehowa sɛ: “Me na mafom na mayɛ bɔne; nguan+ yi de, dɛn na wɔayɛ? Mesrɛ wo, me mmom na teɛ wo nsa wɔ me so; me ne me papa fi.”+ 18 Enti Gad baa Dawid nkyɛn saa da no bɛka kyerɛɛ no sɛ: “Kɔ Yebusini Arauna awiporowbea hɔ na kosi afɔremuka wɔ hɔ ma Yehowa.”+ 19 Enti Dawid tiee asɛm a Yehowa nam Gad so kae no, na ɔkɔe. 20 Bere a Arauna maa n’ani so huu ɔhene ne ne nkoa sɛ wɔreba ne nkyɛn no, ntɛm ara na Arauna fii hɔ de n’anim kobutuw fam wɔ ɔhene anim. 21 Arauna bisae sɛ: “Dɛn na ɛde me wura ɔhene aba n’akoa nkyɛn yi?” Na Dawid ka kyerɛɛ no sɛ: “Maba sɛ merebɛtɔ awiporowbea yi afi wo hɔ na masi afɔremuka wɔ ha ama Yehowa, sɛnea ɛbɛyɛ a mmusu no befi ɔman no so.”+ 22 Ɛnna Arauna ka kyerɛɛ Dawid sɛ: “Ma me wura ɔhene mfa, na ɔmmɔ afɔre biara a ɔpɛ sɛ ɔbɔ* wɔ so. Hwɛ, anantwi a wode bɛbɔ ɔhyew afɔre ne awiporow ade ne anantwi no ho nneɛma a wode bɛsɔ gya ni. 23 O ɔhene, nneɛma yi nyinaa Arauna de ma ɔhene.” Ɛnna Arauna ka kyerɛɛ ɔhene bio sɛ: “Yehowa wo Nyankopɔn nhyira wo.” 24 Nanso ɔhene ka kyerɛɛ Arauna sɛ: “Daabi, mɛtɔ atua ka, na meremmɔ ɔhyew afɔre mma Yehowa a merentua hwee.” Enti Dawid tɔɔ awiporowbea no ne anantwi no tuaa nnwetɛbona* 50.+ 25 Ɛnna Dawid sii afɔremuka+ wɔ hɔ maa Yehowa, na ɔbɔɔ ɔhyew afɔre ne asomdwoe afɔre wɔ so. Na Yehowa tiee ne sufrɛ, na ohuu asaase no mmɔbɔ+ maa mmusu no fii Israel so.\n^ Anaa “n’ahonim buu no fɔ.”\n^ Nt., “eye wɔ n’ani so.”


Da Ayamye Adi—Ɛho Hia Onyankopɔn\nOWURA bi a n’ani afi kyerɛɛ ayamye ma ɛkaa aberante bi a ofi Japan koma paa. Owura no yɛ ɔsɛmpatrɛwfo, na na ɔbaa Japan nkyɛe, enti na ontumi nka ɛhɔ kasa no papa. Nanso nnawɔtwe biara na ɔkɔ aberante no fie ne no kosua Bible. Ofi ayamye mu tew n’anim de ntoboase buaa aberante a na ɔrepɛ biribi ahu no nsɛmmisa nyinaa.\nAyamye a ɔsɛmpatrɛwfo a n’ani afi no daa no adi no, aberante no werɛ remfi da. Aberante no kae sɛ: ‘Sɛ Bible no tumi ma obi kyerɛ ayamye ne ɔdɔ a, ɛnde ɛsɛ sɛ misua Bible.’ Eyi hyɛɛ no nkuran ma osuaa biribi a na ɔntee ho asɛm da. Nokwasɛm ni, ayamye tumi ka nnipa koma, na ɛtɔ da bi a, etumi ka koma no mpo sen asɛm a yɛde ano ka.\nƐyɛ Suban a Ɛwɔ Onyankopɔn Ho\nYefi awosu mu tumi kyerɛ ayamye kyerɛ yɛn abusuafo, efisɛ ɛyɛ mmerɛw sɛ yɛbɛdɔ obi a ɔbɛn yɛn. Nanso ayamye yɛ su a efi Onyankopɔn. Yesu kae sɛ nnipa a wɔdɔ ne soro Agya no, ɛnyɛ wɔn nkutoo na Agya no nso dɔ wɔn, na mmom ɔdɔ “bonniayɛfo” nso. Yesu hyɛɛ n’akyidifo nkuran sɛ wonsuasua Onyankopɔn. Ɔkae sɛ: “Sɛnea mo Agya a ɔwɔ soro no yɛ pɛ no, mo nso monyɛ pɛ saa ara.”—Luka 6:35; Mateo 5:48; Exodus 34:6.\nWɔbɔɔ nnipa wɔ Onyankopɔn suban so, enti nnipa betumi akyerɛ ayamye. (Genesis 1:27) Eyi kyerɛ sɛ yebetumi asuasua Onyankopɔn na yɛakyerɛ ayamye akyerɛ nnipa a wɔnyɛ yɛn abusuafo nso. Bible ka sɛ ayamye yɛ Onyankopɔn honhom kronkron anaa n’adeyɛ tumi aba no fã a ɛho hia paa. (Galatifo 5:22) Enti sɛ obi sua Ɔbɔadeɛ Nyankopɔn no ho ade, na ɔbɛn no a, obetumi anya saa su no bi.\nEsiane sɛ yefi awosu mu wɔ ayamye na ɛho hia Onyankopɔn nti, ntease wom sɛ Onyankopɔn se ‘yɛne yɛn ho nni wɔ ayamye so.’ (Efesofo 4:32) Ɔkae yɛn nso sɛ: “Mommma mo werɛ mmfi ahɔhoyɛ.”—Hebrifo 13:2.\nƐnnɛ, nnipa a wonni ayamye ne bonniayɛfo dɔɔso paa. So yebetumi akyerɛ ayamye akyerɛ nnipa a wɔbɛn yɛn ne ahɔho? Dɛn na ɛbɛboa yɛn ma yɛatumi ayɛ saa? Dɛn nti koraa na ɛsɛ sɛ yɛma ayamye ho hia yɛn saa?\nƐho Hia Onyankopɔn\nBere a ɔsomafo Paulo kae sɛ yɛnkyerɛ ayamye nkyerɛ ahɔho no, ɔtoaa so kae sɛ: “Ebinom nam so gyee abɔfo a wɔanhu.” Fa no sɛ woanya hokwan sɛ wobɛsom abɔfo ahɔho, anka w’ani rennye anaa? Paulo de, ɔkae sɛ, wogyee abɔfo a “wɔanhu.” Sɛ yɛbɛka a, sɛ yɛde yɛ yɛn su sɛ yɛbɛkyerɛ ayamye akyerɛ afoforo ne ahɔho anaa nnipa a yennim wɔn a, yebetumi anya akatua a yɛnhwɛ kwan.\nAsɛm a Paulo kae no, sɛ wohwɛ Bible ahorow bi mu a, wubehu sɛ wɔtwe adwene kɔ Abraham ne Lot asɛm a ɛwɔ Genesis ti 18 ne 19 no so. Sɛ yɛkenkan nsɛm abien no nyinaa a, yehu sɛ abɔfo a wohuu wɔn no, na wɔn nyinaa de nsɛm a ɛho hia na ɛnam. Abraham de, abɔfo no ka kyerɛɛ no sɛ Onyankopɔn bɛma ne bɔhyɛ a ɛne sɛ Abraham bɛwo ɔbabarima no aba mu. Lot nso, na abɔfo no rebegye no afi ɔsɛe a ɛbɛba Sodom ne Gomora so no mu.—Genesis 18:1-10; 19:1-3, 15-17.\nSɛ wokenkan kyerɛw nsɛm a ɛwɔ soro hɔ no a, wubehu sɛ na ɛyɛ Abraham ne Lot su sɛ wɔbɛkyerɛ ayamye akyerɛ nnipa a wɔretwam a wonnim wɔn. Israelfo bere so no, na ɛyɛ amammerɛ ne obiara asɛde sɛ ɔbɛkyerɛ ayamye akyerɛ nnamfo, abusuafo ne ahɔho a wɔretwam. Ná Mose Mmara no mpo hwehwɛ sɛ Israelfo no bɛma ahɔho a wɔte wɔn mu no asɛm ahia wɔn. (Deuteronomium 10:17-19) Abraham ne Lot mpo de, wɔyɛ boroo nea akyiri yi mmara no kae sɛ Israelfo no nyɛ no so. Wɔyɛɛ nea wobetumi biara sɛ wɔbɛkyerɛ ayamye akyerɛ ahɔho, na wohyiraa wɔn nso.\nAbraham ayamye no nti wohyiraa no ma onyaa ɔbabarima, na yɛn nso yɛanya nhyira no bi. Ɔkwan bɛn so? Abraham ne ne ba Isak adi dwuma titiriw paa ma Onyankopɔn atirimpɔw aba mu. Wɔn na wɔde wɔn kyekyee abusua a Yesu, Mesia no fi mu bae no. Nsiesie a Onyankopɔn ayɛ sɛ ɔnam ne mmɔborɔhunu ne n’adom so begye nnipa nkwa no, Abraham ne Isak nokwaredi no yɛɛ ho mfonini.—Genesis 22:1-18; Mateo 1:1, 2; Yohane 3:16.\nSaa nsɛm yi ma yehu nea Onyankopɔn hwehwɛ fi nnipa a ɔdɔ wɔn no nkyɛn, na ɛma yehu sɛ ayamye ho hia no paa. Ɛnyɛ su a obi pɛ a na ɔda no adi, na mmom ɛyɛ biribi a ɛho hia Onyankopɔn paa.\nYɛda Ayamye Adi a, Ɛma Yehu Onyankopɔn Yiye\nBible ka sɛ yɛn mmere yi mu no, nnipa pii bɛyɛ “bonniayɛfo, wɔn a wonni nokware, wɔn a wonni tema.” (2 Timoteo 3:1-3) Ɛnyɛ dɛn ara a, wobɛtaa ahyia nnipa a wɔwɔ saa subammɔne no bi. Nanso ɛno nkyerɛ sɛ ɛnsɛ sɛ yɛkyerɛ ayamye kyerɛ nnipa foforo. Wɔka kyerɛ Kristofo sɛ: “Mommfa bɔne nntua obiara bɔne so ka. Munnwen nneɛma a ɛyɛ fɛ wɔ nnipa nyinaa ani so.”—Romafo 12:17.\nYebetumi ayere yɛn ho denneennen akyerɛ ayamye akyerɛ afoforo. Bible ka sɛ: “Obiara a ɔwɔ ɔdɔ no . . . onya Onyankopɔn ho nimdeɛ;” ɔkwan biako a yɛfa so kyerɛ sɛ yɛdɔ afoforo ne sɛ yɛbɛda ayamye adi akyerɛ wɔn. (1 Yohane 4:7; 1 Korintofo 13:4) Enti sɛ yɛkyerɛ ayamye kyerɛ yɛn yɔnko nnipa a, yehu Onyankopɔn yiye, na ɛno ma yɛn ani gye paa. Yesu kae wɔ ne Bepɔw so Asɛnka no mu sɛ: “Anigye ne ayamyefo, efisɛ wɔbɛda ayamye adi akyerɛ wɔn. Anigye ne wɔn a wɔn komam tew, efisɛ wobehu Onyankopɔn.”—Mateo 5:7, 8, Young’s Literal Translation.\nSɛ ɛba sɛ wunhu nea wonyɛ anaa wunhu nea wonka a, fa yɛ w’adwene sɛ wobɛka asɛm bi anaa wobɛyɛ biribi a ɛkyerɛ ayamye\nMa yɛmfa Aki, ɔbea warefo bi a ɔwɔ Japan na ɔwɔ mmabarima baanu sɛ nhwɛso. Aki maame wui mpofirim, na ɛma ɔbotowee paa. Ɛtɔ da a, adwennwene tumi hyɛ ne so araa ma ɛho behia sɛ ɔkɔ ayaresabea. Ankyɛ, abusua bi tu bɛtenaa ne mpɔtam. Saa abusua no nso, na agya no anya kar akwanhyia awu ma aka maame no ne ne mma nketewa baanum. Ná wɔn asɛm yɛ Aki yaw paa, enti ɔbɔɔ mmɔden sɛ ɔbɛfa maame no ne ne mma no nnamfo. Aki yɛɛ nea obetumi biara de boaa maame no ne ne mma no; ɔmaa wɔn aduan na ɔde ntade a n’abusua nhia bio no nso maa wɔn. Eyi maa ɔno ankasa nyaa ahotɔ. Ohui sɛ nea Bible ka no yɛ nokware. Ɛka sɛ: “Ɔma mu wɔ anigye pii sen ogye.” (Asomafo Nnwuma 20:35) Nokwasɛm ni, sɛ adwennwene hyɛ yɛn so a, nea yebetumi ayɛ de aboa yɛn ho ne sɛ yɛbɛda ayamye adi akyerɛ afoforo.\nYɛde “Fɛm Yehowa”\nSɛ yeyi ayamye kyerɛ afoforo a, ɛte sɛ nea yɛde ‘refɛm Yehowa’\nƐho nhia sɛ obi nya sika ansa na watumi ada ayamye adi. Saa ara nso na ɛnyɛ ahoɔden a obi wɔ anaa nea otumi yɛ na ɛkyerɛ sɛ obetumi ada ayamye adi. Sɛ yetumi serew kyerɛ nkurɔfo anaa yɛka awerɛkyekyesɛm bi kyerɛ wɔn anaa yɛboa wɔn ma wɔyɛ biribi, sɛ ebia yɛkyɛ wɔn ade anaasɛ yɛma afoforo bedi yɛn anim wɔ santen mu a, ne nyinaa kyerɛ ayamye. Sɛ ɛba sɛ wunhu nea wonyɛ anaa wunhu nea wonka a, fa yɛ w’adwene sɛ wobɛka asɛm bi anaa wobɛyɛ biribi a ɛkyerɛ ayamye. Aberante a yɛkaa ne ho asɛm de fii asɛm yi ase no, nea ɔsɛmpatrɛwfo no fi ayamye mu yɛe no kaa ne koma sen nea ɔkae. Ɛnyɛ nwonwa sɛ Onyankopɔn pɛ sɛ n’asomfo ‘dɔ ayamye’!—Mika 6:8.\n“Sɛ obi te asɛm a ɛyɛ dɛ biako pɛ a, otumi de ko awɔw asram abiɛsa.” Sɛnea Asia apuei fam bɛ yi kyerɛ no, ayamye ketewaa bi a yebeyi akyerɛ obi no betumi aka no paa. Sɛ Onyankopɔn ho dɔ ka yɛn ma yɛde adwempa kyerɛ ayamye kyerɛ afoforo a, ebetumi ama wɔn ani agye. Sɛ ɛba sɛ afoforo ankyerɛ ayamye a yɛda no adi no ho anisɔ mpo a, ɛnkyerɛ sɛ yɛabrɛ agu. Onyankopɔn anim de, ɛsom bo. Bible ma yɛn awerɛhyem sɛ, sɛ yeyi ayamye kyerɛ afoforo a, na yɛde ‘refɛm Yehowa.’ (Mmebusɛm 19:17) Adɛn nti na wonhwehwɛ hokwan mfa nkyerɛ ayamye nkyerɛ nnipa a wɔatwa wo ahyia no?


시편 103 KLB - Nnwom 103 NA-TWI | Biblica América Latina\n시편 103 KLB - Nnwom 103 NA-TWI\n1Me kra kamfo Awurade! Na me mu ade nyinaa nkamfo ne din kronkron no. 2 Me kra kamfo Awurade, na mma me werɛ mmfi ne nneyɛe pa nyinaa.\n3 Ɔno na ɔde me mfomso nyinaa firi me, na ɔsa me nyarewa nyinaa. 4 Ogye me nkwa fi damoa mu na ɔde adɔe ne mmɔborɔhunu bɔ me abotiri. 5 Ɔma me m’asetena mu nnepa na matena ase frɔmm ne ahoɔden so sɛ ɔkɔre. 6 Awurade bu wɔn a wɔhyɛ wɔn so bem na ɔma wɔn wɔn kyɛfa. 7 Ɔkyerɛɛ Mose ne nhyehyɛe, na ɔmaa Israelfo huu nneɛma akɛse a wayɛ.\n8 Mmɔborɔhunufo ne ɔdomfo ne Awurade, ne bo kyɛ fuw na n’adɔe dɔɔso. 9 Ɔrenkɔ so nka anim na ne bo mfuw daa nyinaa. 10 Ontua yɛn ka sɛnea ɛfata yɛn, anaasɛ ontua yɛn bɔne ne yɛn mfomso so ka. 11 Na sɛ ɔsoro ware sen asase no, sɛ n’adɔe so wɔn a wosuro no so ne no. 12 Sɛ apuei ne atɔe ntam ware no, sɛ wama yɛn ne yɛn mmarato ntam aware ne no. 13 Sɛ agya yam hyehye no ne mma ho no, sɛ Awurade yam yɛ no wɔ wɔn a wodi no ni ho ne no. 14 Onim nea wɔde yɛɛ yɛn; ɔkae sɛ yɛyɛ mfutuma. 15 Ɔdasani de, ne nna te sɛ sare, ɔyɛ frɔmm sɛ wuram nhwiren. 16 Sɛ mframa bɔ fa ne so a, na onni hɔ, na ne sibere nnim no bio.\n17 Na wɔn a wodi Awurade ni no, ne dɔ wɔ wɔn so daa daa na ne papayɛ wɔ hɔ ma nkyirimma 18 ne wɔn a wodi n’apam no ho nokware na wodi ne mmara so. 19 Awurade asi n’ahengua wɔ soro; ɔyɛ ade nyinaa so hene. 20 Mo abɔfo atumfoɔ a mutie ne mmara na mutie nea ɔka no, monkamfo Awurade. 21 Mo ɔsoro atumfoɔ nyinaa ne mo a moyɛ n’asomfo na moyɛ n’apɛde no, monkamfo Awurade. 22 Abɔde a mowɔ baabiara a odi so no nyinaa, monkamfo Awurade. Me kra, kamfo Awurade!\nNA-TWI : Nnwom 103


Genesis 31 | Intanɛt So Bible| Wiase Foforɔ Nkyerɛaseɛ\n31 Akyiri yi Yakob tee sɛ Laban mma no rekeka sɛ: “Yakob afa yɛn papa nneɛma nyinaa; na yɛn papa agyapade na ɔde anya ne ho.”+ 2 Afei Yakob hui sɛ Laban ntew n’anim mma no sɛ kan no.+ 3 Na Yehowa ka kyerɛɛ Yakob sɛ: “San kɔ w’agyanom asase so ne w’abusuafo nkyɛn,+ na mɛkɔ so adi w’akyi.”+ 4 Ɛnna Yakob frɛɛ Rahel ne Lea baa baabi a ne nguan didi no, 5 na ɔka kyerɛɛ wɔn sɛ: “Mahu sɛ mo papa Laban ntew n’anim mma me sɛ kan no;+ nanso mahu sɛ Onyankopɔn a me papa som no no di m’akyi.+ 6 Mo ara munim sɛ mede m’ahoɔden nyinaa asom mo papa.+ 7 Na mo papa adaadaa me, na wasesa m’akatua mpɛn du, nanso Onyankopɔn amma kwan amma wanyɛ me bɔne.+ 8 Sɛ ɔka sɛ, ‘Mede mmoa a wɔn ho yɛ adamadam no betua wo ka’ a, mmoa no nyinaa wo wɔn a wɔn ho yɛ adamadam; na sɛ ɔka sɛ, ‘Mede wɔn a wɔn ho yɛ nsensanee no betua wo ka’ a, wɔn nyinaa wo wɔn a wɔn ho yɛ nsensanee.+ 9 Enti Onyankopɔn maa mo papa mmoa bedii me nsam.+ 10 Afei eduu bere a ɛsɛ sɛ wɔforo mmoa no, mesoo dae+ hui sɛ mpapo a wɔn ho yɛ nsensanee ne adamadam ne nsisiinsisii no+ reforo abere no. 11 Ɛnna nokware Nyankopɔn no bɔfo frɛɛ me wɔ dae mu sɛ, ‘Yakob!’ na migyee so sɛ, ‘Mini.’+ 12 Ɔtoaa so sɛ, ‘Ma w’ani so na hwɛ, mpapo a wɔn ho yɛ nsensanee ne adamadam ne nsisiinsisii no reforo abere no, efisɛ mahu nea Laban reyɛ wo no nyinaa.+ 13 Mene nokware Nyankopɔn a oyii ne ho adi kyerɛɛ wo wɔ Betel,+ baabi a wosraa nkaedum+ bi na wohyɛɛ me bɔ no.+ Afei sɔre fi ha san kɔ asase a wɔwoo wo wɔ so no so.’”+ 14 Na Rahel ne Lea buae sɛ: “Agyapade bɛn bio na yɛwɔ wɔ yɛn papa fie?+ 15 Wantɔn yɛn sɛ ahɔho anaa? Ɛnyɛ yɛn ti sika na odi daa?+ 16 Agyapade a Onyankopɔn agye afi yɛn papa hɔ nyinaa yɛ yɛne yɛn mma dea.+ Enti biribiara a Onyankopɔn aka akyerɛ wo no, yɛ.”+ 17 Afei Yakob sɔre momaa ne mma ne ne yerenom so tenatenaa yoma so;+ 18 na ɔde ne mmoa ne agyapade a wabenya+ wɔ Padan-Aram nyinaa siim sɛ ɔrekɔ ne papa Isak nkyɛn wɔ Kanaan asase so.+ 19 Saa bere yi na Laban rekotwitwa ne nguan ho nhwi. Na Rahel wiaa ne papa terafim honi.+ 20 Afei Yakob wiaa ne ho guanee, efisɛ wanka ne kɔ no ho asɛm ankyerɛ Siriani Laban. 21 Na ɔde nea ɔwɔ nyinaa guan kotwaa asubɔnten kɛse no.+ Akyiri yi ɔde n’ani kyerɛɛ Gilead+ bepɔw so. 22 Nnansa akyi no, Laban tee sɛ Yakob aguan. 23 Ntɛm ara na ɔfaa ne nuanom kaa ne ho tiw+ no nnanson, na wɔkɔtoo no Gilead bepɔw so. 24 Na Onyankopɔn yii ne ho adi kyerɛɛ Siriani+ Laban wɔ dae+ mu na ɔka kyerɛɛ no sɛ: “Hwɛ yiye wɔ asɛm biara a wobɛka akyerɛ Yakob+ no ho.” 25 Enti Laban kɔtoo Yakob sɛ wasi ne ntamadan wɔ bepɔw so, na Laban ne ne nuanom nso sii wɔn de wɔ Gilead bepɔw so. 26 Afei Laban ka kyerɛɛ Yakob sɛ: “Dɛn na woayɛ yi? Woawia wo ho de me mmabea aguan sɛ nnipa a wɔde nkrante afa wɔn nnommum!+ 27 Dɛn nti na wuwiaa wo ho guanee a wanka ankyerɛ me amma mamfa osebɔ ne nnwom+ ne mpintin ne sanku+ annya wo kwan? 28 Woamma mamfew mmofra yi ne me mmabea no ano+ mpo. Woadi nkwaseasɛm. 29 Anka metumi ayɛ mo bɔne biara a mepɛ,+ nanso Onyankopɔn a mo papa som no no ne me kasae anadwo yi sɛ, ‘Hwɛ yiye wɔ asɛm biara a wobɛka akyerɛ Yakob no ho.’+ 30 Sɛ w’ani agyina wo papa fie na wopɛ sɛ wokɔ a, dɛn nti na woawia m’anyame?”+ 31 Ɛnna Yakob buaa Laban sɛ: “Na misuro+ sɛ wubegye wo mmabea no afi me nsam. 32 Obiara a wubehu w’anyame no wɔ ne nkyɛn no, ɛnsɛ sɛ onya ne ti didi mu.+ Yɛn nuanom na wɔwɔ ha yi; hwehwɛ biribiara mu na sɛ wuhu a, fa kɔ.”+ Nanso na Yakob nnim sɛ Rahel na wawia.+ 33 Enti Laban kɔɔ Yakob ne Lea ne mmaawa baanu+ no nyinaa ntamadan mu, nanso wanhu. Afei ofi Lea hɔ kɔɔ Rahel ntamadan mu. 34 Ná Rahel afa terafim honi no de ahyɛ mmea kotoku a wɔde to yoma so no mu, na saa bere no nyinaa na ɔte so. Enti Laban hwehwɛɛ ntamadan no mu baabiara nanso wanhu. 35 Afei Rahel ka kyerɛɛ ne papa sɛ: “Papa, mesrɛ wo mma wo bo mmfuw me,+ merentumi nsɔre efisɛ mmea ade no bi ayɛ me.”+ Enti ɔtɔɔ ne bo ase hwehwɛɛ baabiara nanso wanhu terafim honi+ no. 36 Yakob bo fuwii+ na ɔne Laban hamee, na obisaa Laban sɛ: “Bɔne bɛn na mayɛ na mmara bɛn na matõ+ a wudi m’akyi kirididi saa?+ 37 Wohwehwɛɛ me nneɛma mu yi, wo fie agyapade bɛn na woahu?+ Sɛ woahu biribi a fa bra me nuanom ne wo nuanom nyinaa anim+ na wommu yɛn baanu ntam atɛn.+ 38 Me ne wo atena mfe aduonu. Wo nguan anaa mmirekyi no mu biara ampɔn,+ na manwe mu biara nso. 39 Sɛ aboa bi kum wo mmoa no bi a, m’ankasa mitua ka; memfa no mmrɛ wo.+ Na sɛ obi wia bi anadwo oo, awia oo, wugye wɔ me nsam.+ 40 Ahohuru ba awia a, menam mu, awɔw ba anadwo nso a, menam mu, m’ani nkum na mada.+ 41 Mfe aduonu ni a matena wo fie. Wo mmabea nti, masom wo mfe dunan, na mede mfe asia nso ahwɛ wo mmoa, na woasesa m’akatua mpɛn du.+ 42 Sɛ me papa ne Abraham Nyankopɔn,+ nea Isak suro no+ no, nni m’akyi a, anka nsapan na wode begya me kwan. Nanso Onyankopɔn ahu m’ahohia ne me brɛ, enti na ɔkaa w’anim nnɛra anadwo no.”+ 43 Afei Laban buaa Yakob sɛ: “Hwɛ, mmea yi yɛ me mmabea, mmofra yi nso yɛ me dea, na mmoa yi nso wɔ me; biribiara a w’ani tua yi yɛ me ne me mmabea dea. Bɔne bɛn na nnɛ metumi ayɛ wɔn anaa mmofra a wɔawo wɔn yi? 44 Mesrɛ wo, bra na me ne wo nyɛ apam+ na ɛnyɛ adanse wɔ me ne wo ntam.”+ 45 Enti Yakob faa ɔbo na ɔde yɛɛ nkaedum.+ 46 Na Yakob ka kyerɛɛ ne nuanom sɛ: “Montase abo mmra!” Ɛnna wɔkɔtasee abo bae na wɔboaboaa ano+ yɛɛ no kuw. Afei wodidii wɔ abokuw no so. 47 Laban frɛɛ hɔ Yega-Sahaduta, na Yakob de ɔfrɛɛ hɔ Galeed. 48 Afei Laban kae sɛ: “Abokuw yi yɛ me ne wo ntam adanse nnɛ.” Enti na ɔfrɛɛ no Galeed,+ 49 ne Ɔwɛn Aban, efisɛ ɔkae sɛ: “Sɛ wokɔ na me nso mekɔ a, Yehowa nhwɛ me ne wo ntam.+ 50 Sɛ woteetee me mmabea+ yi anaa wokɔfa mmea foforo ka me mma yi ho a, onipa biara nni yɛn ntam. Hwɛ, Onyankopɔn na ɔyɛ me ne wo ntam dansefo.”+ 51 Laban toaa so kae sɛ: “Mahyehyɛ abokuw yi na mede nkaedum yi asi me ne wo ntam. 52 Abokuw ne nkaedum yi yɛ adanse+ sɛ merentra abo yi mma wo so na wo nso worentra abo ne nkaedum yi mma me so mmɛyɛ me bɔne.+ 53 Abraham nyame+ ne Nahor nyame,+ wɔn agya nyame, nni me ne wo ntam asɛm.” Nanso Yakob de Onyankopɔn a ne papa Isak suro no+ no din kaa ntam. 54 Ɛno akyi no, Yakob bɔɔ afɔre wɔ bepɔw no so, na ɔfrɛɛ ne nuanom ma wobedidii.+ Enti wodidii na wɔdaa bepɔw no so anadwo no. 55 Na Laban sɔree anɔpahema na ofew mmofra no ne ne mmabea no ano+ na ohyiraa wɔn.+ Afei Laban sii kwan so san kɔɔ ne kurom.+


Yohane 20 NA-TWI - Yesu asɔre - Kwasida anɔpahema, Maria - Bible Gateway\nYohane 19Yohane 21\nYohane 20 Nkwa Asem (NA-TWI)\n20 Kwasida anɔpahema, Maria Magdalene sɔre kɔɔ da no so kohui sɛ obi apirew ɔbo no afi ɔboda no ano.\n2 Ohuu saa no, ɔde ahoɔhare kɔɔ Simon Petro ne osuani a Yesu dɔ no no nkyɛn kɔka kyerɛɛ wɔn se, “Nnipa bi akɔfa Awurade amu no afi ɔda no mu na minnim faako a wɔde no akɔto!”\n3 Petro ne saa osuani yi tee asɛm no no, wotuu mmirika kɔɔ ɔda no so. 4 Nanso saa osuani yi maa ne mmirika mu yɛɛ den twaa Petro ho koduu hɔ kan. 5 Oduu ɔboda no ano no, wanwura mu. Ɔbɔɔ ne mu ase hwɛɛ mu hui sɛ nwera a wɔde kyekyeree Yesu amu no gu hɔ. 6 Simon Petro de, obeduu hɔ no, owuraa ɔboda no mu. Ohuu nwera a wɔde kyekyeree Yesu amu no sɛ egu hɔ, 7 a dukuu a wɔde bɔɔ ne ti no nso gu baabi. 8 Afei osuani a oduu ɔboda no ho kan no nso wuraa mu huu saa nneɛma no ma ogye dii. 9 Saa bere no nyinaa na asuafo baanu yi nnya ntee nea Kyerɛwsɛm aka afa Yesu wusɔre ho no ase.\n10 Afei asuafo no fii hɔ kɔɔ fie, 11 nanso Maria de, na ɔda so gyina ɔboda no ho resu. Ogu so resu no, ɔbɔɔ ne mu ase hwɛɛ ɔboda no mu, 12 na ohuu ɔsoro abɔfo baanu a wɔhyehyɛ ntade fitafitaa a ɔbaako te atifi na ɔbaako nso te anaafo wɔ faako a na Yesu amu no da no.\n13 Wobisaa no se, “Ɔbea, adɛn na wɔresu sɛɛ yi?” Maria de awerɛhow buae se, “Nnipa bi abɛfa m’Awurade na minnim faako a wɔde no akɔto.”\n14 Afei otwaa n’ani hwɛɛ n’akyi na ohui sɛ na obi gyina hɔ a ɛyɛ Yesu nanso na onnim sɛ ɛyɛ ɔno.\n15 Yesu bisaa no se, “Ɔbea, adɛn nti na woresu sɛɛ yi? Hena na worehwehwɛ no?” Na Maria de osusuw sɛ ɛyɛ turom hɔ hwɛfo nti, obisaa no se, “Owura, sɛ wo na wofaa no fii ha a, mesrɛ wo, kyerɛ me faako a wode no akɔto na menkɔfa no.”\n16 Yesu frɛɛ no se, “Maria!” Maria twaa n’ani hwɛɛ no na ogyee so wɔ Hebri kasa mu se, “Rabuni!” a ase ne “Kyerɛkyerɛfo.”\n17 Yesu ka kyerɛɛ no se, “Nso me mu, efisɛ, minnya nkɔɔ m’agya nkyɛn ɛ; kɔka kyerɛ m’asuafo no se, meresan akɔ m’agya a ɔyɛ wɔn agya ne me Nyankopɔn a ɔyɛ wɔn nso Nyankopɔn no nkyɛn.”\n18 Maria Magdalene fii hɔ kɔbɔɔ asuafo no amanneɛ se wahu Awurade na ɔkaa asɛm a Yesu ka kyerɛɛ no no kyerɛɛ wɔn.\nYesu yi ne ho adi kyerɛ n’asuafo\n19 Saa da no ara anwummere a na esiane Yudafo mpanyin no ho hu nti asuafo no ato wɔn ho pon mu no, Yesu baa ɔdan no mu hɔ kyiaa wɔn se, “Asomdwoe nka mo.” 20 Okyiaa wɔn wiei no, ɔde ne nsam ne ne mfem kyerɛɛ wɔn. Asuafo no huu Awurade no, wɔn ani gyei yiye.\n21 Yesu san kyiaa wɔn bio se, “Asomdwoe nka mo.” Afei ɔka kyerɛɛ wɔn se, “Sɛnea Agya no somaa me no, saa ara na me nso meresoma mo.” 22 Eyi akyi ɔhome guu wɔn so kae se, “Honhom kronkron no mmra mo so. 23 Sɛ mode obi bɔne kyɛ no a, wɔde bɛkyɛ no; na sɛ moamfa obi bɔne ankyɛ no a, wɔremfa nkyɛ no.”\nYesu yi ne ho adi kyerɛ Toma\n24 Bere a Yesu yii ne ho adi kyerɛɛ asuafo no, na Toma a wɔfrɛ no Ata a ɔyɛ asuafo dumien no mu baako no nni hɔ bi. 25 Bere a asuafo no ka kyerɛɛ no se wɔahu Awurade no, wannye anni kae se, “Sɛ manhu ne nsam ne ne mfem twa no na mamfa me nsa anka a, merennye nni da.”\n26 Nnawɔtwe akyi, asuafo no san hyiae bio a na Toma ka wɔn ho. Ɛwom sɛ na wɔatoto apon no mu de, nanso Yesu san baa hɔ kyiaa wɔn bio se, “Asomdwoe nka mo!”\n27 Afei Yesu frɛɛ Toma ka kyerɛɛ no se, “Fa wo nsa bɛka me nsam ne me mfem. Nnye akyinnye bio. Gye di!”\n28 Toma de ahonu kae se, “Wo ne m’Awurade ne me Nyankopɔn!”\n29 Yesu ka kyerɛɛ no se, “Woahu me no nti, na woagye adi; nhyira nka wɔn a wonhuu me nanso wogye me di.”\n30 Yesu yɛɛ anwonwade ahorow bebree kyerɛɛ n’asuafo no a wɔankyerɛw wɔ saa nhoma yi mu. 31 Nanso biribiara a wɔakyerɛw wɔ saa nhoma yi mu no, wɔakyerɛw sɛnea ɛbɛyɛ a mubegye adi sɛ, Yesu ne Agyenkwa, ne Onyankopɔn Ba no; na sɛ mugye no di a, mubenya nkwa.


John 16 NIV – Yohane 16 ASCB | Biblica\nJohn 16 NIV – Yohane 16 ASCB\nAwerɛhoɔ Ne Anigyeɛ Wɔ Yɛn Anim\n1“Mereka yeinom nyinaa akyerɛ mo na moatumi agyina hɔ pintinn. 2Wɔbɛpam mo afiri wɔn asɔredan mu. Na ɛberɛ bi bɛba a obiara a ɔbɛkum mo no bɛsusu sɛ, sɛ ɔyɛ saa a, na ɔresom Onyankopɔn. 3Wɔde saa nneɛma yi bɛyɛ mo, ɛfiri sɛ, wɔnnim Agya no na me nso wɔnnim me. 4Nanso, mereka yei akyerɛ mo, sɛdeɛ ɛbɛyɛ a, sɛ ɛberɛ no duru a, mobɛkae deɛ meka kyerɛɛ mo no. Ahyɛaseɛ no, manka yei ankyerɛ mo, ɛfiri sɛ na meka mo ho.”\nHonhom Kronkron Dwumadie\n5“Afei deɛ merekɔ deɛ ɔsomaa me no nkyɛn. Nanso, mo mu biara mmisaa me sɛ, ‘Ɛhe na worekɔ?’ 6Deɛ maka akyerɛ mo yi ama mo werɛ aho. 7Nanso, meka nokorɛ kyerɛ mo; ɛyɛ ma mo sɛ mɛkɔ, ɛfiri sɛ, sɛ mankɔ a, ɔboafoɔ no remma mo nkyɛn. 8Nanso, sɛ mekɔ a, mɛsoma no aba mo nkyɛn. Na sɛ ɔba a, ɔbɛma ewiasefoɔ ahunu wɔn bɔne ne deɛ ɛyɛ tenenee ne Onyankopɔn atemmuo. 9Deɛ wɔka fa bɔne ho no nyɛ nokorɛ, ɛfiri sɛ, wɔnnye me nni. 10Deɛ wɔka fa tenenee ho no nyɛ nokorɛ, ɛfiri sɛ, merekɔ Agya no nkyɛn na morenhunu me bio. 11Saa ara na deɛ wɔka fa atemmuo ho no nso nyɛ nokorɛ, ɛfiri sɛ, wɔabu ewiase yi ɔtemmufoɔ no atɛn dada.\n12“Mewɔ nsɛm pii ka kyerɛ mo, nanso seesei deɛ, morentumi nte aseɛ. 13Sɛ nokorɛ Honhom no ba a, ɔbɛma moahunu nokorɛ no nyinaa. Ɔrenkasa mma ne ho, na mmom, deɛ ɔte no na ɔbɛka, na ɔbɛka nneɛma a ɛbɛba no ho nsɛm akyerɛ mo. 14Ɔbɛhyɛ me animuonyam, ɛfiri sɛ, ɔbɛtie asɛm biara a meka no na wabɛka akyerɛ mo. 15Biribiara a mʼAgya wɔ no yɛ me dea. Ɛno enti na mekaa sɛ, Honhom no bɛtie biribiara a meka kyerɛ no, na wabɛka akyerɛ mo no.”\nAwerɛhoɔ Ne Anigyeɛ\n16“Aka kakra bi morenhunu me, nanso ɛno akyi no, ɛrenkyɛre koraa, mobɛhunu me bio.”\n17Asuafoɔ no bi bisabisaa wɔn ho wɔn ho sɛ, “Yei ase ne sɛn? Ɔreka akyerɛ yɛn sɛ, ‘Aka kakra bi morenhunu me nanso ɛno akyi no, ɛrenkyɛre koraa na moasane ahunu me.’ Ɔsane kaa bio sɛ, ‘Ɛfiri sɛ, merekɔ Agya no nkyɛn.’ ” 18Wɔsane bisaa bio sɛ, “Saa asɛm, ‘aka kakra’ yi aseɛ ne sɛn? Yɛnte deɛ ɔreka yi ase.”\n19Yesu hunuu sɛ wɔpɛ sɛ wɔbisa no asɛm a ɔkaeɛ no ase no enti, ɔka kyerɛɛ wɔn sɛ, “Mekaa sɛ, ‘aka kakra bi morenhunu me, nanso ɛno akyi no, ɛrenkyɛre koraa mobɛhunu me bio’. Yei ne asɛm a monte aseɛ a enti morebisabisa mo ho mo ho yi? 20Mereka nokorɛ akyerɛ mo; mo werɛ bɛho na moasu, nanso ewiasefoɔ ani bɛgye. Mobɛdi awerɛhoɔ nanso mo awerɛhoɔ no bɛdane anigyeɛ. 21Sɛ ɔbaa rebɛwo a, ne werɛ ho, ɛfiri sɛ, nʼamanehunuberɛ aduru so. Nanso, sɛ ɔnya wo a, ne werɛ firi ne yea, ɛfiri sɛ, nʼani gye sɛ wawo onipa aba ewiase. 22Saa ara na ɛte wɔ mo ho. Seesei deɛ, mo werɛ aho. Nanso, mɛhunu mo bio ama mo ani agye na obi rentumi nnye saa anigyeɛ no mfiri mo nsam. 23Sɛ saa da no duru a, moremmisa me biribiara. Mereka nokorɛ akyerɛ mo, Agya no de biribiara a mode me din bɛbisa no bɛma mo. 24Ɛbɛsi saa ɛberɛ yi, momfaa me din mmisaa biribiara da. Mommisa na wɔde bɛma mo na mo anigyeɛ awie pɛyɛ.\nWiase So Nkonimdie\n25“Menam abɛbuo mu na maka yeinom akyerɛ mo. Nanso, ɛberɛ bi bɛba a merenkasa abɛbuo mu bio, na mmom, mɛka biribiara a ɛfa Agya no ho no pefee akyerɛ mo. 26Sɛ saa da no duru a, mode me din bɛbisa no biribiara a ɛho hia mo. Menka sɛ me na mɛbisa Agya no ama mo, 27ɛfiri sɛ, Agya no ankasa dɔ mo. Ɔdɔ mo, ɛfiri sɛ, modɔ me na moagye adi sɛ mefiri Onyankopɔn nkyɛn na mebaeɛ. 28Mefiri Agya no nkyɛn na mebaa ewiase; na afei merefiri ewiase akɔ Agya no nkyɛn.”\n29Nʼasuafoɔ no ka kyerɛɛ no sɛ, “Afei deɛ, wokasa pefee ma yɛte wo aseɛ. 30Yɛahunu sɛ wonim biribiara; ɛho nhia sɛ obi bisa wo nsɛm. Yei ama yɛagye adi sɛ wofiri Onyankopɔn nkyɛn.”\n31Yesu buaa wɔn sɛ. “Afei deɛ, mogye di? 32Ɛberɛ bi rebɛduru, na mpo aduru dada a mo nyinaa bɛbɔ ahwete na obiara akɔ ne fie na aka me nko. Nanso, ɛrenka me nko ɛfiri sɛ, Agya no ka me ho.\n33“Maka yeinom akyerɛ mo na moanya asomdwoeɛ wɔ me mu. Mobɛhunu amane wɔ ewiase. Nanso, monnyina pintinn! Madi ewiase so nkonim!”\nASCB : Yohane 16